title: Sodankäynnin strategia

text: Sodankäynnin strategia (klassiseksi kreikaksi "strategia" 'sodanjohtotaito' < "stratēgòs" 'korkea sotapäällikkö') tarkoittaa valtion voimavarojen käyttöä turvallisuuspäämäärien saavuttamiseksi. Se on yksi sotataidon alakäsitteistä. Muut ovat operaatiotaito, taktiikka ja taistelutekniikka.


title: Sodankäynnin strategia

text: Strategia-käsite on laajentunut Napoleonin sodista nykypäivään tultaessa siten, että nykyään se käsittää kaiken suoran ja välillisen toiminnan, jossa käytetään valtion kaikkia voimavaroja poliittisen johdon asettamien turvallisuuspäämäärien saavuttamiseksi rauhassa ja sodassa. Myös voimavarojen käytön valmistelu on osa sodankäynnin strategiaa.


title: Sodankäynnin strategia

text: Strategian alakäsitteitä ovat muun muassa sotilasstrategia, poliittinen strategia, talousstrategia, meristrategia, ilmastrategia ja ydinasestrategia.


title: Philip Fotheringham-Parker

text: Philip Fotheringham-Parker (22. syyskuuta 1907 Beckenham, Kent – 15. lokakuuta 1981 Beckley, East Sussex) oli brittiläinen F1-kuljettaja.


title: Philip Fotheringham-Parker

text: Fotheringham-Parker oli alun perin rakennusurakoitsija, mutta pystyi liiketoimintansa ohella ajamaan myös kilpa-autoja. Hän aloitti kilpailemisen 22-vuotiaana ja vuonna 1931 voitti Mountain Handicap -kilpailun Bugatillaan. Vuonna 1933 hän möi Avis-kilpa-autonsa ja keskittyi liike-elämään vuosikymmenen ajaksi, mutta palasi David Hampshiren apukuljettajaksi Britannian osakilpailuun vuonna 1948 sijoittuen yhdessä tämän kanssa seitsemänneksi ERA:n autolla. Vuotta myöhemmin Fotheringham-Parker ajoi yhdessä Duncan Hamiltonin kanssa Maseratin 6CM autolla sijoittuen yhdenneksitoista Britannian osakilpailussa, mutta kauden kohokohtana oli Formula Libren Wakefield Trophy -osakilpailun toinen sija Irlannin Curraghissa. Formula 1:sissä hän osallistui Maseratillaan yhteen F1-osakilpailuun kaudella 1951, Britannian GP:hen. Hän keskeytti kilpailussa öljyputken hajotessa eikä saavuttanut pisteitä. Samana vuonna hän kuitenkin voitti Winfieldissä järjestetyn F1-sarjan ulkopuolisen Skotlannin osakilpailun.


title: Philip Fotheringham-Parker

text: Parker osallistui myös vuoden 1953 Le Mansin 24 tunnin ajoon Allardilla Sydney Allardin kanssa. Hän kuitenkin keskeytti jo 4 kierroksen jälkeen. Parker osallistui myös vuoden 1954 Monte Carlon rallikilpailuun Ford Zephyrillä, mutta lopetti kilpa-ajamisen samana vuonna.


title: Aktanyšin piiri

text: Aktanyšin eli Aqtanışin piiri (, tataariksi Актаныш районы, "Aqtanış rayonı") on paikallinen itsehallintoalue Tatarstanin tasavallassa Venäjällä. Se sijaitsee tasavallan koillisosassa Baškortostanin ja Udmurtian vastaisella rajalla. Vuonna 1930 perustetun piirin pinta-ala on 2 038 neliökilometriä ja asukkaita on 31 200 henkeä (vuonna 2009).


title: Aktanyšin piiri

text: Hallinnollinen keskus on Aktanyšin kylä. Piiriin kuuluu 28 maalaiskuntaa: Aiševo, Akkuzovo, Aktanyš, Aktanyšbaš, Atjasevo, Kazkejevo, Kuzjakino, Masady, Novoje Alimovo, Novoje Kurmaševo, Poisevo, Sovhoz im. Kirova, Staroje Aimanovo, Staroje Baisarovo, Staroje Kurmaševo, Staroje Safarovo, Staryje Bugady, Taktalatšuk, Tatarskije Jamaly, Tatarskije Suksy, Tjukovo, Tljakejevo (keskuspaikka Staroje Tljakejevo), Tšalmanarat, Tšišma, Tšurakajevo, Urazajevo, Usy ja Verhneje Jahšejevo.


title: Aktanyšin piiri

text: Piirin alueella virtaavat Kama- ja Belajajoet. Eteläosassa kulkee Menzelinskin ja Ufan välinen maantie. Piirikeskuksesta on matkaa tasavallan pääkaupunkiin Kazaniin 381 kilometriä.


title: Aktanyšin piiri

text: Asukkaista 98,1 % on tataareja ja 1,8 % mareja.


title: Aktanyšin piiri

text: Seudun pääelinkeino on maatalous, joka on keskittynyt viljakasvien viljelyyn ja karjanhoitoon. Sen lisäksi on elintarviketeollisuutta.


title: Aktanyšin piiri

text: Kulttuurilaitoksia ovat piirikeskuksen ja kylien kulttuuri- ja kerhotalot, nuorisokeskus ja kotiseutumuseo.


title: Hannes Sjöblom

text: Christian Johannes (Hannes) Sjöblom (sukunimi vuodesta 1919 "Keijola"; 6. joulukuuta 1874 Kaustinen – 2. joulukuuta 1944 Shanghai, Kiina) oli suomalainen kirkkoherra ja Kiinassa toiminut lähetyssaarnaaja.


title: Hannes Sjöblom

text: Sjöblomin vanhemmat olivat rovasti Christian Sjöblom ja Maria Johanna Bäck. Hän pääsi ylioppilaaksi 1893 Oulun lyseosta, valmistui filosofian kandidaatiksi 1898, filosofian maisteriksi 1917 ja suoritti teologian erotutkinnon 1900 sekä pastoraalitutkinnon 1908. Sjöblom vihittiin papiksi vuonna 1900. Sjöblom toimi aluksi Porvoon kirkkoherran apulaisena ja sitten merimies- ja siirtolaispappina Pensacolassa Yhdysvalloissa. Hän käynnisti vuonna 1901 Suomen Lähetysseuran lähetystyön Kiinassa. Opiskeltuaan kiinan kieltä ja tutustuttuaan maahan hän matkusti vaimonsa Ellenin kanssa Hunanin maakuntaan Jinshin kaupunkiin, jonne ensimmäinen lähetysasema perustettiin. Sjöblom toimi tämän aseman hoitajana 1902–1906. Sjöblom palasi Kiinaan uudelleen 1912 ja toimi vuoteen 1915 saakka Jinshin lähetysaseman hoitajana ja lähetysalan esimiehenä. Suomessa ollessaan Sjöblom toimi Tammelan vt. kappalaisena 1909 ja 1915.


title: Hannes Sjöblom

text: Suomen sisällissodan päätyttyä Sjöblom nimitettiin 15. toukokuuta 1918 sotavankilaitoksen kasvatusosaston johtajaksi. Osaston tehtävänä oli vankileireille koottujen punaisten vankien henkinen huolto ja kasvatustyö. Sjöblomin alaisuudessa olleet papit toimivat kasvatusjohtajina eri leireillä ja raportoivat Sjöblomille viikoittain toiminnastaan. Jokaiselle vankileirille nimitettiin pappi kasvatusjohtajaksi ja hänen apulaisinaan toimi muun muassa kansakoulunopettajia, teologian ylioppilaita ja saarnaajia. Virallinen kirkko ei osallistunut kasvatusosaston toimintaan vaan papit olivat mukana virkavapaalla olevina yksityishenkilöinä.


title: Hannes Sjöblom

text: Sjöblom koki olevansa isänmaan asialla ja piti kasvatustyön tavoitteena kitkeä pois sosialismi sekä ""palauttaa väärään johdetut miehet kunnioittamaan Jumalaa, rakastamaan kotia ja synnyinmaata"". Vankien kasvatusohjelmaan kuuluivat pakolliset jumalanpalvelukset, rippikoulun pito, esitelmät, hengelliset laulut sekä myös urheilutoiminta jota kehitteli Lauri "Tahko" Pihkala. Käytännössä kasvatusjohtajien aika kului suurimmaksi osaksi vankien saapuvan ja lähtevän postin tarkastuksessa ja sensuroinnissa. Sjöblomin idealistiset tavoitteet törmäsivät pian leirien raakaan todellisuuteen teloituksineen ja nälkäkuolemineen eikä hänellä itsellään näytä olleen käsitystä leirien todellisista olosuhteista.


title: Hannes Sjöblom

text: Sotavankileirit muuttuivat 15. syyskuuta 1918 pakkotyölaitoksiksi ja leirien vangeista tuli siviilivankeja. Sjöblom ei saanut enää jatkoaikaa tehtävässään, vaan hänen seuraajakseen tuli leirien kasvatusasiain tarkastajana pastori Paavo Mustala.


title: Hannes Sjöblom

text: Keijolaksi sukunimensä muuttanut Sjöblom toimi Kälviän kirkkoherrana 1919–1925 ja palasi sitten Kiinaan tällä kertaa yksityishenkilönä. Hän toimi Kiinassa 1930-luvulla liikemiehenä ja pyrki luomaan kauppasuhteita Suomen ja Kiinan välille. Toisen maailmansodan puhkeaminen katkaisi kuitenkin tämän toiminnan. Hannes Keijola kuoli varattomana Shanghaissa punatautiin joulukuussa 1944.


title: Hannes Sjöblom

text: Hannes Sjöblom oli naimisissa vuodesta 1900 Edla Ellen Maria Pöyryn (s. 1878) kanssa. Heidän poikansa oli Erva-Latvala Oy:n toimitusjohtaja Matti Keijola (s. 1902). Sjöblomin vaimo ja lapset jäivät Suomeen kun hän lähti Kiinaan perheen kotiapulaisen kanssa vuonna 1925.


title: Hannes Sjöblom

text: Nimimerkillä "Kaarlo Setä":


title: Verotili

text: Verotili on verojen maksamista, ilmoittamista ja palauttamista koskeva säännöstö, joka astui voimaan 1. tammikuuta 2010 (HE 221/2008). Uudistuksen tavoitteena on yksinkertaistaa verojen ilmoittamista ja maksamista. Hallituksen esitys verotililaiksi sekä laeiksi eräiden verolakien muuttamisesta hyväksyttiin eduskunnan toisessa, viimeisessä käsittelyssä 3. kesäkuuta 2009.


title: Verotili

text: Verotili-menettely otetaan käyttöön kolmessa vaiheessa. Menettely koskee 1. tammikuuta 2010 alkaen oma-aloitteisia veroja, joihin kuuluvat muun muassa arvonlisävero, työnantajan toimittamat palkkojen ennakonpidätykset ja sosiaaliturvamaksut sekä vakuutusmaksuvero, arpajaisvero, ennakonpidätykset sekä lähdevero. Toisessa vaiheessa menettelyyn tulee mukaan myös muut Verohallinnon kantamat verot. Viimeisessä vaiheessa mukaan on tarkoitus saada myös perintä. Toiseen vaiheeseen siirryttäneen aikaisintaan 2012. Viimeiseen vaiheeseen siirrytään näillä näkymin noin kaksi vuotta myöhemmin kuin toiseen vaiheeseen.


title: Verotili

text: Verotili koskee 1. tammikuuta 2010 alkaen ainoastaan yritysasiakkaita ja kotitaloustyönantajia. Verotili ei koske palkansaajaa, ellei tämä toimi työnantajana ja maksa oma-aloitteisia veroja. Verohallinto pitää verovelvollisen veroista ja maksuista verovelvolliskohtaista verotiliä. Kohdistus eri veroille ja maksuille tehdään verotilillä laissa säädetyn järjestyksen mukaan. Verotililaki aiheuttaa muutoksia myös muihin lakeihin, lähinnä verolajikohtaisiin lakeihin.


title: Verotili

text: Verovelvelvollinen, esimerkiksi yritys XYZ Oy, ilmoittaa tammikuusta 2010 alkaen oma-aloitteiset veronsa kausiveroilmoituksen avulla. Kausiveroilmoituksen myöhästymismaksu lasketaan 20 prosentin vuotuisen korkokannan mukaan (HE 221/2008).


title: Verotili

text: Sähköinen kausiveroilmoitus on annettava kalenterikuukauden 12. päivänä. Muun kuin sähköisen ilmoituksen on oltava perillä Verohallinnossa viimeistään kuukauden 7. päivänä.


title: Natriumkloraatti

text: Natriumkloraatti (NaClO) on positiivisista natriumioneista (Na) ja negatiivista kloraatti-ioneista (ClO) koostuva suola. Sen on voimakas hapetin ja lievästi hygroskooppinen aine. Kiinteässä olomuodossa natriumkloraatti on valkoista kiteistä ainetta, mutta vesiliuoksena se on väritöntä.


title: Natriumkloraatti

text: Natriumkloraattia voidaan valmistaa kuumasta natriumkloridiliuoksesta elektrolyysin avulla, jolloin katodin on oltava ruostumatonta terästä ja anodin grafiittia. Tällöin tapahtuva reaktio on seuraava:


title: Natriumkloraatti

text: Tällöin jännitteen on oltava mahdollisimman pieni, mutta virran suuri. Vaihtoehtoisesti sitä voidaan valmistaa johtamalla kloorikaasua kuumaan natriumhydroksidiin.


title: Natriumkloraatti

text: Natriumkloraatti hajoaa herkästi kuumennettaessa noin 250 asteeseen. Tällöin siitä lohkeaa happea ja jää jäljelle natriumkloridia.


title: Natriumkloraatti

text: Natriumkloraatti ärsyttää elimistöä joutuessaan iholle, nenään tai silmiin. Aineen nieleminen tai hengittäminen voi aiheuttaa mm. pahoinvointia, ripulia, oksentelua ja syanoosia. Suuret natriumkloraattiannokset voivat aiheuttaa munuais-, maksavaurioita, kouristuksia ja kuoleman.


title: Stine Bosse

text: Stine Bosse (s.1960) on pohjoismaisen vakuutuskonserni TrygVesta A/S:n pääjohtaja. Koulutukseltaan hän on oikeustieteen kandidaatti. Bosse on muun muassa Nordean hallituksen jäsen sekä hallituksen puheenjohtaja Tanskan vakuutusyhdistyksessä ja kehitysmaiden lasten hyvinvointia edistävässä sponsorointijärjestössä BØRNEfondenissa. 2000-luvulla Bosse oli jäsenenä hyvinvointitoimikunnassa, jonka Tanskan hallitus asetti pohtimaan hyvinvointiyhteiskunnan tulevaisuutta.


title: Entiteettirealismi

text: Entiteettirealismi on tieteenfilosofinen kanta, joka liittyy keskusteluun tieteellisestä realismista. Se on realistinen tieteellisissä teorioissa esiintyvien entiteettien suhteen, mutta ei teorioiden itsensä totuuden suhteen.


title: Entiteettirealismi

text: Entiteettirealismia ovat kannattaneet muun muassa Ian Hacking (1983) ja Nancy Cartwright (1983). Siinä missä perinteinen tieteellinen realismi katsoo, että parhaat tieteelliset teoriamme ovat tosia, totuudenkaltaisia tai totuudenkaltaisempia kuin edeltävät teoriat, entiteettirealismi ei sitoudu arvostelmaan teorioiden totuudesta. Sen sijaan entiteettirealismi katsoo, että tieteellisissä teorioissa esiintyviä teoreettisia entiteettejä, kuten elektroneja, tulisi pitää todellisina jos ja vain jos niitä voidaan käyttää suoraan manipuloitaessa joitakin toisia välittömämmin tunnettuja entiteettejä. Näin ”manipulatiivisesta menestyksestä” tulee kriteeri, jonka perusteella (tyypillisesti havaitsemattomissa olevien) tieteellisten entiteettien todellisuutta arvioidaan. Kuten Hacking, tämän entiteettirealismin muotoilun merkittävin puolustaja, totesi viitaten laboratoriossa elektroneja ja positroneja suihkuttamalla suoritettuihin kokeisiin: ”jos niitä voi suihkuttaa, silloin ne ovat todellisia”.


title: Entiteettirealismi

text: Entiteettirealismi on ollut vaikutusvaltainen kanta osittain siksi, että se on vaikuttanut tieteenfilosofiassa, ja tieteentutkimuksessa yleisemminkin, samaan aikaan, kun yleisenä suuntauksena on ollut teorioiden merkityksen vähättely, ja kokeiden ja tieteellisten käytäntöjen painottaminen niiden sijaan. Näin entiteettirealismia on joskus kutsuttu ”instrumentaaliseksi realismiksi” tai ”kokeelliseksi realismiksi”. Vaikka monet filosofit myöntävät entiteettirealismin olevan intuitioihin vetoava, sitä on myös kritisoitu (joidenkin mielestä ratkaisevasti) sekä liian rajoittavana siinä, että se sivuuttaa havaittavissa olevat entiteetit, joita ei voida manipuloida (esim. tähtitieteessä); ja liian sallivana siinä, että menestyksellisiltä näyttävät manipulaatiot voivat tuottaa virheellisiä oletuksia entiteeteistä (esim. fysiikan kvasipartikkelit).


title: Pichat

text: Pichat on ruotsalainen chat-ohjelmisto ja viestintäprotokolla, jota käytetään vertaisverkossa. Käyttäjät voivat luoda omia chatteja Internetissä tai lähiverkossa, eikä sen käyttämiseksi tarvitse ladata erillistä asiakasohjelmaa. Käyttöön tarvitaan selain JavaScript-ominaisuuksilla. Ohjelmaa voi myös käyttää telnet-ohjelmiston avulla. Standardi porttinumero ohjelmistolle on 9009/TCP.


title: Pichat

text: Mark Seuffert julkaisi Pichat-ohjelmiston vuonna 2002. Ohjelmiston kehittymiseen vaikuttivat huomattavasti silloiset IRC- ja ICQ-ohjelmistot sekä peer-to-peer-teknologia. Web-käyttöliittymä, joka perustui aikaisempaan prototyyppiin vuodelta 1998, lisättiin 2004. Chat-ohjelmisto on kirjoitettu C++-ohjelmointikielellä. David Fehrmann vaikutti myöhemmin chat-toiminnallisuuden ja uusien plug-in -sovellusten kehittämiseen. Pichatia käytetään enimmäkseen Euroopassa.


title: Kornit

text: Kornit ovat Englannin Cornwallissa asuva kelttiläinen kansa. Korneina pitää kuitenkin itseään osa niistäkin cornwallilaisista, jotka eivät ole etnisesti kelttiläistä alkuperää. Suurin osa korneista puhuu englantia, mutta kornin kieltä elvytetään parhaillaan. Cornwallissa oli vuoden 2000 arvion mukaan 420 000 kornia, eli noin 89% alueen väestöstä.


title: Kornit

text: Korneiksi voidaan mieltää sekä kelttiläisten jälkeläiset että Cornwalliin samaistuvat henkilöt. Kornien asema etnisenä ryhmänä on hämärtynyt, sillä suuri osa Cornwallin asukkaista on tullut muualta Englannista, eivätkä Cornwallissa syntyneet aina tunne juuriaan. Yhdistyneen kuningaskunnan vuoden 2001 väestönlaskennassa 34 000 henkilöä (7,5 % Cornwallin väestöstä) ilmoitti etniseksi ryhmäkseen "korni", vaikka se ei ollut valmiina valintavaihtoehtona vaan piti kirjoittaa erikseen. Tästä syystä tulosta ei pidetä luotettavana ja kornia yritetään saada valmiiksi vaihtoehdoksi vuoden 2011 väestönlaskentaan. Monet kornit mieltävät itsensä kuuluvaksi useampaan eri ryhmään, kuten esimerkiksi korneihin ja britteihin tai korneihin ja englantilaisiin.


title: Kornit

text: Kornit periytyvät Britteinsaarien kelttiläisiä kieliä puhuneista kansoista, mutta heihin on sekoittunut myös roomalaisia ja anglosaksisia aineksia. Rooman vallan aikana Cornwallin alue pysyi käytännössä vapaana roomalaisten vaikutuksesta. Roomalaisten lähdettyä 400-luvulla saksit, anglit ja juutit alkoivat saapua Englannin länsirannikolle, mikä johti monien kelttien pakenemiseen Britannian syrjäisemmille alueille kuten Walesiin ja Cornwalliin. Osa heistä muutti edelleen Cornwallista Bretagneen jossa heistä polveutuvat bretonit edelleen elävät. Ensimmäisiä erityisesti Cornwallissa asuvia kelttejä tarkoittava nimitys oli saksien käyttämä "westwalas" joka tarkoitti länsikymrejä. Myöhemmin alettiin käyttää nimitystä "cornwalas".


title: Kornit

text: Cornwall säilyi itsenäisenä aina 1000-luvun alkupuolelle, jolloin saksilainen Wessex liitti sen lopulta kokonaan itseensä. 1000-luvun aikana kornit omaksuivat englanninkieliset nimet. Korni oli pitkään Cornwallin puhutuin kieli, kunnes 1300-luvulla englanti alkoi vallata sen alaa. Englannin uskonpuhdistuksen aikana vuonna 1547 englanti määrättiin käyttöön kaikissa uskonnollisissa toimissa koko Englannin alueella.


title: Kornit

text: Teollinen vallankumous vaikutti suuresti Cornwallin asukkaisiin. Noin 30 % Cornwallin väestöstä työskenteli kaivoksissa, joissa tuotettiin raaka-aineita kasvavalle teollisuudelle. Tänä aikana monet englantilaiset muuttivat alueelle ja osa heistä omaksui kornilaisen identiteetin, esimerkkinä Richard Trevithick. 1800-luvulla tapahtui suuri teollisuuden alasajo Cornwallissa ja monet kaivokset suljettiin, mikä johti 7000 kornilaisen perheen muuttoon muualle. Joka vuosikymmen välillä 1861-1901 noin 20 % Cornwallin miesväestöstä muutti ulkomaille, kun vastaava suhde Englannissa ja Walesissa oli kolme kertaa pienempi. 1800-luvun lopussa alettiin kansallisuusaatteen myötä elvyttää kornin kieltä. 1928 perustettiin Gorseth Kernow -järjestö edistämään kornilaista kulttuuria ja vuonna 1958 syntyi nationalistinen Mebyon Kernow -puolue.


title: Kornit

text: Viimeiset Cornwallin tinakaivokset suljettiin vuoden 1995 kriisin jälkeen. Tämä on johtanut monen kornin huolestumiseen heidän kulttuurinsa vähittäisestä katoamisesta. Kaivosteollisuuden alasajon myötä Cornwallista tuli Englannin köyhimpiä alueita ja työttöminä on joillakin alueilla jopa 35 % väestöstä. Kornilaisen identiteetin elpyminen on ollut nopeimpia kaikista kelttiläisistä kansoista. Korneille ajetaan laillista asemaa erillisenä kansana ja kornin kieltä yritetään saada laajaan käyttöön hallinnossa.


title: Kornit

text: Cornwallin vahvin puolue on perinteisesti ollut liberaalipuolue. 1900-luvun alussa syntyi nationalistisia liikkeitä, jotka ovat vaatineet Cornwallille eritasoista autonomista asemaa ja tunnustamista Yhdistyneen kuningaskunnan viidenneksi maaksi (nykyiset neljä ovat Skotlanti, Pohjois-Irlanti, Wales ja Englanti). Nationalistiset liikkeet eivät kuitenkaan ole menestyneet merkittävästi vaaleissa; esimerkiksi Mebyon Kernow sai vuoden 2009 maakuntavaaleissa 4 %:n kannatuksen ja oli siten neljänneksi suurin puolue Cornwallissa.


title: Kornit

text: Korneja on muiden brittien tapaan muuttanut Ison-Britannian entisiin siirtomaihin, sekä Etelä- ja Keski-Amerikkaan. Tietoja kornien määrästä näistä maista ei kuitenkaan ole tarjolla, sillä Yhdistyneen kuningaskunnan ulkopuolella vain Kanadassa Kornit tunnustetaan omaksi etniseksi ryhmäkseen. Korneja muutti etenkin työskentelemään kaivoksiin, sillä heillä oli tämän alan osaamista jo kotimaassaan. Kornien maahanmuutto vaikutti vastaanottavien maiden kulttuuriin merkittävästi. Esimerkiksi rugby siirtyi Australiaan, Uuteen-Seelantiin ja Etelä-Afrikkaan paljolti kornilaisten maahanmuuttajien ansiosta.


title: Kornit

text: Vaikka monet kelttiläiset piirteet ovatkin hävinneet kornilaisesta kulttuurista, sillä on silti selvästi englantilaisesta kulttuurista erottuvia piirteitä. Cornwallin historia kaivosalueena on vaikuttanut kornilaiseen kulttuuriin paljon. Cornwallin ja tinanlouhijoiden suojeluspyhimys Pyhä Piran on tärkeä hahmo kornilaisessa kulttuurissa. Pyhän Piranin lippu on omaksuttu korneja ja Cornwallia edustavaksi lipuksi. Urheilulajeista suosittuja ovat Cornwallissa kriketti ja rugby. Lisäksi Cornwallissa harrastetaan cornwallilaista painia ja hurlingia.


title: Lasíthi (alueyksikkö)

text: Lasíthi () eli Lasíthin alueyksikkö () on yksi Kreikan alueyksiköistä. Se sijaitsee Kreetan alueella ja sen hallinnollinen keskus on Ágios Nikólaos. Alueyksikön pinta-ala on 1 823 neliökilometriä ja asukasluku 75 381 (vuonna 2011).


title: Lasíthi (alueyksikkö)

text: Alueyksikkö sijaitsee Kreetan saaren itäosassa. Se perustettiin vuoden 2011 alusta Kallikrates-suunnitelman myötä ja se korvasi tuolloin lakkautetun Lasíthin prefektuurin (Νομός Λασιθίου, "Nomós Lasithíou").


title: Lasíthi (alueyksikkö)

text: Lasíthin alue rajautuu etelässä Välimereen kuuluvaan Libyanmereen ja pohjoisessa vastaavasti Egeanmereen, joka myös on osa Välimerta. Lännessä alue rajautuu Iraklionin alueyksikköön.


title: Lasíthi (alueyksikkö)

text: Alueen länsiosassa sijaitsevat Díktivuoret. Alueen suosituin rantalomakohde on pääkaupunki Ágios Nikólaos, johon matkailijoita alkoi saapua suuressa määrin 1960-luvulta alkaen. Ágios Nikólaos on Kreetan viidenneksi suurin kaupunki ja se on toiminut alueen pääkaupunkina 1900-luvun alusta lähtien. Muita suuria kaupunkeja ovat Siteía ja etelärannikon Ierápetra. Muita nähtävyyksiä ja käyntikohteita ovat esimerkiksi Váin uimaranta, Káto Zákros, Spinalónga sekä Lasíthin ylätasanko.


title: Lasíthi (alueyksikkö)

text: Alueyksikkö jakaantuu neljään kuntaan seuraavasti:


title: Lasíthi (alueyksikkö)

text: Ennen vuoden 2011 aluehallintouudistusta alue jakaantui yhdeksään kuntaan seuraavasti:


title: DJ Satomi

text: DJ Satomi (oik. Simone Bocchino) on suosittu italialainen elektronisen musiikin tuottaja sekä miksaaja kaikkialla Euroopassa. Satomin single "Castles In The Sky" oli listaykkönen sekä Italiassa että Espanjansa. Muut tunnetut singlet ovat "Waves" sekä "Nuclear Sun".


title: Innocent Eyes

text: Innocent Eyes (suom. "Viattomat silmät") on Idols-voittaja Koop Arposen kolmas single albumilta "New Town". Single julkaistiin 18. toukokuuta 2009. Arponen on sanoittanut kappaleen itse ja sen sävellyksestä vastaa Trudy Foldenn.


title: Innocent Eyes

text: Kappaleen musiikkivideon on ohjannut Aleksi Koskinen.


title: Gran Canarian lentoasema

text: Gran Canarian lentoasema (, ) on kansainvälinen lentoasema Gran Canarialla Espanjan Kanariansaarilla. Se sijaitsee saaren itäpuolella Gandonlahden rannalla Ingenion ja Telden kuntien alueella. Etäisyyttä saaren pääkaupunkiin Las Palmasiin on 18 kilometriä ja saaren eteläisiin matkailukeskuksiin 25.


title: Gran Canarian lentoasema

text: Gran Canarian lentoasema on yli 10 miljoonalla vuosittaisella matkustajallaan Kanariansaarten vilkkain ja Espanjan viidenneksi vilkkain lentoasema. Lentoaseman yhteydessä on myös Espanjan ilmavoimien 46. lennoston ("Ala 46") tukikohta, josta käsin operoi F-18-hävittäjin varustettu Kanariansaarten ilmapuolustuksesta vastaava 462. laivue ("Escuadrón 462").


title: Bill Smith

text: Bill Smith (k. 1997) oli yhdysvaltalainen pokeriammattilainen, joka voitti World Series of Pokerin pääturnauksen vuonna 1985. Hän oli mukana pääturnauksen finaalipöydässä myös vuosina 1981 (viides) ja 1986 (myös viides).


title: Bill Smith

text: Vuoden 1985 WSOP:n pääturnauksessa Bill Smith voitti kaksinpelissä ystävänsä T. J. Cloutierin. Cloutierin mukaan Smith pelasi selvin päin liian tiukkaa, mutta olleessaan puolittain humalassa Smith oli maailman paras pelaaja. Smith osallistui 1980-luvulla säännöllisesti isoimpiin pokeriturnauksiin, mutta hänen sanotaan kuolleen köyhänä. Alkoholiongelmat varjostivat Smithin uraa.


title: Bill Smith

text: Bill Smithin turnausansiot olivat hänen uransa aikana yli 1,0 miljoonaa dollaria.


title: Paul Näcke

text: Paul Adolf Näcke (23. tammikuuta 1851 Pietari, Venäjän keisarikunta – 18. elokuuta 1913 Colditz, Saksin kuningaskunta) oli saksalainen psykiatri ja seksologi, joka työskenteli leibzigilaisessa Hubertusburgin mielisairaalassa. Hän oli merkittävimpiä kriminaaliantropologian tutkijoita.


title: Paul Näcke

text: Näcke loi noin vuonna 1899 sanan "Narzismuss", josta Isidor Isaak Sadger muotoili lääketieteen käsitteen narsismi. Näcke tarkoitti narsismilla seksuaalista perversiota.


title: Scott Base

text: Scott Base on Uuden-Seelannin omistama asema Antarktiksen Rossin meressä sijaitsevilla Rossin saarilla. Se on nimetty Kapteeni Robert Falcon Scottin, kahden brittien Etelämantereen tutkimusretken johtajan mukaan. Lähin naapuri, McMurdo, sijaitsee noin kolmen kilometrin päässä asemalta. Scott on Uuden-Seelannin ainoa varsinainen tutkimusasema Antarktiksella, vaikka muutamissa eri paikoissa on lisäksi pienempiä tutkimuslaitteistoja. Aseman 50-vuotispäiviä vietettiin 28.9.–30.9.2007.


title: Scott Base

text: "Antarctic Society" ehdotti aseman perustamista Uuden-Seelannin hallitukselle vuonna 1953. Asemaa alettiin rakentaa vuonna 1956 tutkimusmatkoja ja kansainvälistä geofysiikan vuotta 1956–1959. Asema koostui kuudesta erillisestä rakennuksesta, jotka olivat kaikki yhteydessä toisiinsa ja yksikään niistä ei sijainnut yli 7.6 metrin etäisyydellä toisistaan. Neljä rakennusta tuli Australiasta ja ovat samanlaisia, kuin "Mawson Base"lla sijaitsevat, helposti pystytettävät rakennukset. Rakennustarvikkeet kuljetettiin paikalle "HMNZS Endeavour"-nimisellä aluksella. Ensimmäinen aseman rakennuksista, ja ensimmäinen Uuden-Seelannin Antarktikselle pystyttämä rakennus, "A", tuli valmiiksi 20.1.1957.


title: Scott Base

text: Asemaa alettiin korvata vuosina 1976–1977 uudella, lähes ympärivuotisesti toiminnassa olevalla suunnitelmalla. Nykyään ainoastaan kolme alkuperäistä aseman rakennusta ovat olemassa: TAE/IGY, ja kaksi muuta tutkimusrakennusta, jotka rakennettiin IGY:ä varten.


title: Scott Base

text: Vuonna 1976 aloitettu laajennus kavatti aseman kokoa 50 %:lla, ja pidensi sen elinkaarta noin 25 vuodella. Laajennusprojektin budjetti oli noin 25 miljoonaa dollaria.


title: Scott Base

text: Uudella-Seelannilla on myös muutamia muita toimipaikkoja McMurdo-aseman lähettyvillä. Muun muassa ilmakehän tutkimusta palveleva "Arrival Heights"-laboratorio ja muutamia muita muun muassa McMurdon kuivissa laaksoissa sekä "Bratina Islandilla".


title: Scott Base

text: Vuonna 2005 asemalle valmistui kaksikerroksinen, 1 800 neliömetrin kokoinen lämmitetty halli "The Hillary Field Centre". Rakennus tuli käyttöön kaudella 2005–2006. Ennen tätä, aseman työntekijät joutuivat työskentelemään erittäin kylmissä lämpötiloissa (pahimmillaan jopa –45°C) vuonna 1960 rakennetussa hangaarissa. Uudessa rakennuksessa on muun muassa ruokatarvikkeita, pakastin, kuivaushuone, toimistoja, kuntosali ja varastoja.


title: Scott Base

text: Asema koostuu vihreistä rakennuksista, jotka ovat kaikki yhteydessä McMurdon tavoin kansainväliseen puhelinverkkoon noin kolmen kilometrin päässä sijaitsevan "Telecom New Zealand"-aseman avulla. Asemalle mahtuu noin 85 ihmistä kesäkaudella. Telecom NZ tarjoaa mm. puhelinyhteydet myös Italialaiselle asemalle Terra Nova Bayhyn. McMurdolla taasen on oma verkkoyhteydet tarjoava rakennelma "Black Island"illa.


title: Scott Base

text: Nykyään asemaa hallitsee Antarctica New Zealand.


title: Scott Base

text: Asemalla on Antarktikselle tyypilliset ilmasto-olosuhteet minimilämpötilan ollessa noin –45 °C ja kesälämpötilat pyörivät nollan paikkeilla. Alueelle saapuu ajoittain myrskyjä etelästä, mutta se sijaitsee vähemmän tuulisella alueella kuin McMurdon asema. Kovimmat mitatut tuulenpuuskat ovat olleet noin 185km/h vakaamman tuulen ollessa myrskyn aikana noin 95-115km/h. Korkein mitattu lämpötila on ollut +6.0 °C, ja kylmin –57 °C. Vuosittainen keskilämpötila on –19.6 °C. Kylmimmän kuukauden keskilämpötila on –29.7 °C ja lämpimimmän –4.5 °C. Yölämpötilat ovat joitakin asteita kylmempiä, ja päivälämpötilat hieman korkeampia.


title: Scott Base

text: Ross Island on suhteellisen pienikokoinen saari pinta-alaltaan (2,460 km2), mutta korkeudeltaan se on maailman kuudenneksi korkein saari, sillä sen korkein kohta, Mount Erebus, on 3 794 metriä korkea. Ross Island on lähes täysin lumen ja/tai jään peitossa. Saari sijaitsee koordinaateissa 77°40′S 168°00′E


title: Scott Base

text: Aseman A-rakennuksen dieseltankit syttyivät tuleen kesken rutiinimaisen operaation. Paikalla oli neljä henkilöä: yksi sisällä, ja kolme ulkona. He yrittivät sammuttaa tulipaloa, mutta rakennus paloi nopeasti maan tasalle ulkolämpötilan ollessa noin –35 °C. Yksi henkilö sai lieviä palovammoja. Sir Edmund Hillary vietti viimeisen yönsä Antarktiksella kyseisessä rakennuksessa vuonna 2007, ja se olikin yksi hänen mielipaikoistaan Etelämantereella.


title: Charmilles Stadium

text: Charmilles Stadium tai Stade des Charmilles oli stadion Genevessä, Sveitsissä. Se suljettiin vuonna 2002, kun Stade de Genève valmistui. Stadionilla pelattiin viisi ottelua jalkapallon MM-kisoissa 1954.


title: Tom Wyner

text: Tom Wyner (oik. Thomas Halperin Wyner, s. 16. kesäkuuta 1947) on brittiläis-yhdysvaltalainen ääninäyttelijä, joka tunnetaan useista konnien rooleista. Hän on tehnyt äänirooleja televisioon 1980-luvulta lähtien ja dubannut suurimmaksi osaksi uraansa animea englanniksi.


title: Tom Wyner

text: Wyner teki myös äänirooleja useisiin Power Rangers sarjoihin, ollen muun muassa alkuperäisessä sarjassa Bonesin, Mighty Minotaurin, Knasty Knightin, Pineoctopusin, Dark Warriorin ja Doomstonen ääninä. Hänellä oli myös muutamia äänirooleja toisessa Haim Sabanin tuottamassa televisiosarjassa VR Troopers. Wyner vieraili myös Sidin äänenä Buffy, vampyyrintappajan jaksossa "The Puppet Show" vuonna 1997. Wyner palkittiin myös animen dubbaamisesta vuonna 2004 ADR-palkinnolla kuukauden ääninäyttelijänä sarjasta "Wolf's Rain".


title: Duaaliavaruus

text:
Matematiikassa jokaisella vektoriavaruudella, V, on vastaava duaaliavaruus, joka sisältää kaikki lineaariset funktionaalit V:llä. Duaaliavaruus on myös vektoriavaruus, ja äärellisdimensioista duaalivektoriavaruutta voidaan käyttää määrittelemään tensoreita. Funktioavaruuksien duaaliavaruuksia voidaan käyttää määrittelemään mittoja, jakaumia ja Hilbertin avaruuksia. Tämän vuoksi duaaliavaruudet ovat tärkeitä työkaluja funktionaalianalyysissä.
Duaaliavaruudet voidaan jakaa kahteen tyyppiin: algebraalisiin duaaliavaruuksiin ja jatkuviin duaaliavaruuksiin. Algebraalinen duaaliavaruus on määritelty kaikille vektoriavaruuksille. Tämän avaruuden aliavaruus on jatkuva duaaliavaruus, joka koostuu topologisen vektoriavaruuden jatkuvista lineaarisista funktionaaleista.


title: Syanoosi

text: Syanoosi johtuu vajaasta happimäärästä veressä. Syanoosi voi aiheuttaa ihon, huulien, kynsien tai limakalvojen sinertävän värin riippuen syanoosin tyypistä.


title: Syanoosi

text: Syanoosin aiheuttama sininen väri johtuu ihon optisista ominaisuuksista. Kun veren keuhkoista happea keräävä osa - hemoglobiini on hapekas, näyttää ihon läpi veri punaiselta. Sen sijaan hapeton hemoglobiini aiheuttaa ihon läpi näkyvän sinisen sävyn. Kun hapettoman hemoglobiinin osa verestä on suurempi kuin 5g/dl, on oireena ihon sinertävyys.


title: Syanoosi

text: Nimi "syanoosi" tarkoittaa "sinistä tautia" tai "sinistä tilaa". Se on johdettu syaani-väristä, jonka nimi on johdettu kreikan kielen sanasta κυανός (kyanos), sininen.


title: Syanoosi

text: Syanoosin voi luokitella kahteen tyyppiin: periferaaliseen ja sentraaliseen.


title: Syanoosi

text: Sentraalisesta syanoosista kärsivillä valtimoiden hapettuneen hemoglobiinin pitoisuus on vähemmän kuin 85 %. Tämä aiheuttaa kielen ja huulien sinertävyyden. Sentraalinen syanoosi voi johtua mm. keuhkojen tai sydämen sairauksista.


title: Syanoosi

text: Periferaalinen syanoosi johtuu hiussuonten vähäisestä happimäärästä. Tämän tyyppinen syanoosi on paikallista ja se oireilee sinisyytenä sormissa tai raajoissa. Periferaalinen syanoosi voi aiheutua mm. kylmästä ympäristöstä, alhaisesta sydämen pumppaustehosta tai sydänhäiriöstä. Tämän tyyppinen syanoosi on vaikea havaita tummaihoisilla henkilöillä.


title: Cummins v. Bond

text:
Cummins v. Bond (1 ch 167) oli Yhdistyneessä kuningaskunnassa 1920-luvulla käyty oikeuskäsittely liittyen väitetetyn henkiolennon tekemien teosten tekijänoikeuteen.
Tuomio annettiin vuonna 1927. Oikeustapauksessa oli kyse siitä, että meedio nimeltä Geraldine Cummins väitti saaneensa transsissa ollessaan viestejä tuonpuoleissa elävältä yli 1 900 vuotta vanhalta Cleophas-nimiseltä hengeltä.


title: Cummins v. Bond

text: Cummins kirjoitti hengen viesteistä kirjaa "The Chronicle of Cleophas", samalla kun hän vastaanotti viestejä. Hän oli vastaanottanut viestit arkkitehti Bligh Bondin läsnä ollessa. Myöhemmin Bond väitti, että hengen antamien viestien tekijänoikeus kuului hänelle, koska hän oli siinä määrin innoittanut henkeä, ettei viestien vastaanotto olisi ollut mahdollista ilman häntä. Meedio kuitenkin väitti viestien tekijänoikeuden kuuluvan hengelle. Lisäksi meedio sanoi oikeudessa, että kaikki luovuus oli hengen ansiota, eikä suinkaan hänen. Hän oli vain kirjoittanut viestit ylös.


title: Cummins v. Bond

text: Tapauksen oikeuskäsittelyssä Englannin ja Walesin korkeimman oikeuden kanslerinosasto (Chancery Division of the High Court) päätti, ettei teoksen tekijä voinut olla kuollut tehdessään teosta. Lisäksi oikeus mainitsi tuomion perusteluissa, että sen toimivalta ei ulottunut kuin tähän ulottuvuuteen, sen sijaan että se ulottuisi siihen ulottuvuuteen, jossa henki elää. Oikeus päätti, että viestien tekijänoikeus kuului meediolle, koska viestien tulkitseminen oli vaatinut huomattavaa työpanosta ja taitoa. Lisäksi oikeuden mukaan meedio sai tekijänoikeuden viesteihin, koska meedion oli hänen mukaansa täytynyt kääntää viestit englanniksi hengen käyttämältä kieleltä.


title: Final Fantasy XIV

text: Final Fantasy XIV (, myös Final Fantasy XIV Online) on Square Enixin kehittämä ja alun perin 2010 Windowsille julkaisema "Final Fantasy" -sarjaan pohjautuva MMORPG-tyyppinen roolipeli.


title: Final Fantasy XIV

text: "Final Fantasy XIV" tunnettiin aluksi koodinimellä "Rapture" (ラプチャー). Peli mainittiin ensimmäisen kerran elokuussa 2005, ja sen ajateltiin olevan jatko-osa "Final Fantasy XI":lle. Pelin traileri ja lopullinen julkaisunimi julkistettiin E3-tapahtumassa 2. kesäkuuta 2009. "Final Fantasy XIV":n ohjaajana toimi Nobuaki Komoto, tuottajana Hiromichi Tanaka, art directorina Akihiko Yoshida ja säveltäjänä Nobuo Uematsu.


title: Final Fantasy XIV

text: Alkuperäinen Final Fantasy XIV on saanut negatiivisen vastaanoton niin kriitikoilta kuin faneilta. Metacritic on antanut pelille pisteet 49/100. Negatiivisen kritiikin vuoksi Square Enixin toimitusjohtaja Yoichi Wada antoi virallisen anteeksipyynnön faneille ja ilmoitti, että peli tullaan kehittämään uudelleen alusta asti.


title: Final Fantasy XIV

text: Negatiivisen kritiikin vuoksi pelistä on kehitetty uusintaversio.


title: Final Fantasy XIV

text: Uusintaversio, , julkaistiin maailmanlaajuisesti 27. elokuuta 2013 ja se on saanut niin kriitikoilta kuin faneilta positiivisen vastaanoton.


title: Strukturaalinen realismi

text: Strukturaalinen realismi ("rakenteellinen realismi") on tieteenfilosofinen kanta, joka liittyy keskusteluun tieteellisestä realismista ja antirealismista. Se on realistinen tieteellisten teorioiden kuvaamien rakenteiden suhteen.


title: Strukturaalinen realismi

text: Perinteisen tieteellisen realismin mukaan meidän tulisi uskoa parhaiden tieteellisten teorioidemme olettamiin (myös havaitsemattomissa oleviin) entiteetteihin. Antirealismi puolestaan kieltää tämän. Strukturalistisen realismin mukaan meidän tulee sen sijaan sitoutua teorioidemme matemaattiseen tai rakenteelliseen sisältöön, mutta ei teorioiden olettamiin entiteetteihin. Lähtökohtana ajatukselle on se, että teorioiden vaihtuessa vanhojen teorioiden falsifioinnin myötä nämä rakenteet yleensä säilyvät, vaikka entiteetit vaihtuisivatkin.


title: Strukturaalinen realismi

text: Strukturalistisen realismin mukaan tieteen kehityksessä on näin kyse jatkuvasta matemaattisen rakenteen määrittelystä. Strukturalistista realismia esitti ensimmäisenä John Worrall (1989). James Ladymanin mukaan strukturalistinen realismi on sekä monien realistien että antirealistien mukaan tieteellisen realismin puolustettavimmissa oleva muoto.


title: Fernandina

text: Fernandina on yksi Galápagossaarten saarista. Se on läntisin saarista ja pinta-alaltaan kolmanneksi suurin. Fernandina on asumaton. Saarta hallitsee noin 1 500 metriä korkea aktiivinen tulivuori.


title: Fernandina

text: Aktiivisen tulivuoritoiminnan takia Fernandinalla ei ole paljon kasveja, ja se näyttää harmaalta. Eläimistä saarella asuu erityisesti suuria merileguaaniyhdyskuntia. Lisäksi saarella asuu mm. galapagosinmerimetsoja ja galapagosinpingviineja. Fernandinalla on myös endeeminen jyrsijälaji "Nesoryzomys fernandinae".


title: Fernandina

text: Fernandinalla sijaitseva La Cumbre on purkautunut useasti. Sen huipulla on 6,5 kilometriä leveä kaldera, joka on noin 800 metriä syvä. Vuoden 1968 purkaus aiheutti kalderan pohjan pettämisen, ja sen romahtamisen parilla sataa metriä nykyiseen syvyyteensä. Kalderan romahtaminen aiheutti myös maanjäristyksiä.


title: Salme Pekkala-Dutt

text: Salme Anette Pekkala-Dutt, o.s. "Murrik", vuosina 1913–1924 "Pekkala", sen jälkeen "Pekkala-Dutt" (17. elokuuta 1888 Wagenkull, Viro – 30. elokuuta 1964 Lontoo, Englanti) oli virolaissyntyinen kommunisti ja miehensä kanssa Kominternin edustaja Britanniassa.


title: Salme Pekkala-Dutt

text: Salme Murrik syntyi Wagenkullissa Viljandin maakunnassa Etelä-Virossa, joka oli Viron kansallisen liikkeen ydinaluetta. Hänen vanhempansa olivat asianajaja Ernst Murrik ja Katarina Kokkamägi. Hän oli toiseksi vanhin perheen viidestä lapsesta. Vanhin sisar oli Ella eli Suomessa sittemmin nimellä Hella Wuolijoki tunnettu kirjailija. Salme Murrik muutti perheensä mukana Valgan kaupunkiin, jossa hän aloitti koulunkäynnin vuonna 1899. Hän aloitti opiskelunsa Tarton tyttökimnaasissa, mutta siirtyi 1905 Moskovaan ja saavutti ylioppilastutkinnon Katariina II:n kimnaasissa. Tämän perusteella hän sai opiskeluoikeuden Moskovan yliopistoon. Moskovassa oleskelu radikalisoi samalla hänet poliittisesti.


title: Salme Pekkala-Dutt

text: Syksyllä 1908 Salme Murrik siirtyi Suomeen, jonne oli jo siirtynyt hänen vanhempi siskonsa Hella. Suomessa hän tutustui sittemmin hyvin tunnettuun vasemmistopoliitikko Eino Pekkalaan, jonka kanssa hän avioitui syksyllä 1913. Salme Pekkalan yhteydet kommunistiseen liikkeeseen vahvistuivat Suomen sisällissodan jälkeen niin, että hänestä tuli vallankumouksellinen aktivisti 1919–1920. Hän oli avustamassa Otto Ville Kuusisen toukokuussa 1919 tapahtunutta salaista Suomen vierailua, joka kesti vuoden 1920 alkuun. Salme Pekkala itse matkusti maaliskuussa 1920 Lontooseen. Avioliitto Eino Pekkalan kanssa oli käytännössä ohi, ja avioero virallistettiin tammikuussa 1924.


title: Salme Pekkala-Dutt

text: Britannian tiedustelupalvelu piti alusta lähtien selvänä, että Salme Pekkalan Lontoossa oleva tiedotustoimisto toimi Neuvosto-Venäjän hyväksi vuosina 1920–1922. Vaikka Salme Pekkala ei ollut näkyvästi Britannian kommunistipuolueen perustajana, hänet nimitettiin vuonna 1921 Britannian kommunistipuolueen valtuuskunnan johtajaksi Kominternin seuraavaan III kongressiin, joka pidettiin Moskovassa heinä-elokuussa 1921. Tällöin hän toimi jo hyvin läheisessä suhteessa intialais-ruotsalaisen sukutaustan omaavan Britanniassa asuvan Rajani Palme Duttin kanssa. Konspiratiivisessa toiminnassa Salme Pekkala käytti myös nimeä Salme Palme Dutt viitaten miehensä äidin kuuluisaan ruotsalaiseen Palme-sukuun. Virallisesti he menivät naimisiin elokuussa 1924. Salme ja Rajani Dutt asuivat vuodesta 1925 Brysselissä vuoteen 1936 asti, jolloin he palasivat takaisin Lontooseen. Salme Duttin rooli Britannian kommunistipuolueessa väheni osaksi terveyden huononemisen vuoksi. Viimeisiä näkyviä toimia oli kirjoittaminen Britannian kommunistilehteen Labour Monthly.


title: Stade Olympique de la Pontaise

text: Stade Olympique de la Pontaise on monikäyttöinen urheilustadion Lausannessa, Sveitsissä. Stadionilla pelattiin viisi ottelua vuoden 1954 jalkapallon MM-kisoissa. Stadion on myös FC Lausanne-Sportin kotistadion.


title: Matkalaukkukostaja

text: Matkalaukkukostaja oli suomalainen neliosainen draamasarja vuodelta 1991, jota lähetettiin Yle TV2 -kanavalla. Alkuperäiskäsikirjoitus on Heikki Luoman ja dramatisoinnista vastaavat Jukka Mäkinen ja Olli Tola. Sarjan on ohjannut Pentti Kasurinen. Sarjaa on kuvattu nykyisin Ylöjärveen kuuluvassa Viljakkalassa.


title: Matkalaukkukostaja

text: Heikki Luoma on kirjoittanut sarjasta myös näytelmän, ja se sai ensiesityksensä 1994. TV-sarja esitettiin myös uusintana vuosina 1992, 2003 ja 2009


title: Matkalaukkukostaja

text: Kari Sorvalin ja Pertti Sveholmin esittämät hahmot ovat samoja kuin Peräkamaripojissa.


title: Matkalaukkukostaja

text:
Sepeteus Tienpää palaa kotikyläänsä kymmenen vuoden jälkeen mukanaan matkalaukullinen rahaa. Minkä takia, kenen tai keiden vuoksi? Kylässä alkaa kiertää huhu että laukku sisältää kymmenen miljoonaa markkaa. Tieto vaikuttaa omalla tavallaan jokaiseen kyläläiseen ja yksi ja toinen haluaa hyötyä miehen miljoonista.
"Ensiesitys:" 10. huhtikuuta 1991


title: Matkalaukkukostaja

text: "Ensiesitys:" 17. huhtikuuta 1991


title: Matkalaukkukostaja

text: "Ensiesitys:" 24. huhtikuuta 1991


title: Matkalaukkukostaja

text: "Ensiesitys:" 1. toukokuuta 1991


title: Konstruktiivinen realismi

text: Konstruktiivinen realismi on tieteenfilosofinen suuntaus, jonka kehitti 1980-luvun loppupuolella Friedrich Wallner. Wallnerin mukaan perinteiset tiedettä koskevat näkemykset sen universaaliudesta, välttämättömyydestä ja ikuisesta pätevyydestä ovat kyseenalaisia, ja relativismi on vaikuttanut tuhoavan tieteen väitteet rationaalisuudesta. Konstruktiivisessa realismissa Wallner pyrki yhdistämään perinteisen näkemyksen tieteellisestä tiedosta relativismiin.


title: Konstruktiivinen realismi

text: Konstruktiivinen realismi korvaa tieteen deskriptivismin konstruktivismilla: sen mukaan tiede ei kuvaa todellisuutta vaan koostaa uuden, keinotekoisen todellisuuden. Konstruktiiviseen realismiin kuuluu muun muassa tieteellisen teorian irrottaminen kontekstistaan ja sijoittaminen uuteen kontekstiin. Tällöin teoriaan liittyvät erilaiset piilevät oletukset paljastuvat. Tästä Wallner käyttää termiä "strangification", ja hän vertaa sitä hermeneuttiseen etäisyyden ottamisen menetelmään ("Verfremdung").


title: Ciara: The Evolution

text: Ciara: The Evolution Ciaran toinen studioalbumi, joka julkaistiin Yhdysvalloissa 5. joulukuuta 2006.


title: Ciara: The Evolution

text: Albumi sijoittui Billboard 200 -listan ykköspaikalle myyden 338,000 kappaletta ensimmäisellä viikolla.


title: Lasíthi

text: Lasíthi () voi viitata seuraaviin maantieteellisiin kohteisiin Kreetan saarella Kreikassa:


title: Uuden-Kaledonian jalkapallomaajoukkue

text: Uuden-Kaledonian jalkapallomaajoukkue edustaa Uutta-Kaledoniaa kansainvälisissä maajoukkuekilpailuissa. Uuden-Kaledonian jalkapalloliitto on FIFAn Oseanian maanosaliiton OFC:n jäsen. Maajoukkueesta tuli FIFAn jäsen vasta 2004, mutta se on osallistunut OFC Nations Cupiin jo vuodesta 1973 sijoittuen toiseksi vuonna 2008 ja kolmanneksi vuosina 1973 ja 1980. Joukkue on myös voittanut Etelä-Tyynenmeren kisat viidesti.


title: Tyräkkikiitäjä

text: Tyräkkikiitäjä ("Hyles euphorbiae") on kiitäjiin kuuluva perhonen.


title: Tyräkkikiitäjä

text: Tyräkkikiitäjä on ulkonäöltään melko vaihteleva ja sillä on levinneisyysalueellaan varsin useita alalajeja, joista osalle on myöhemmin annettu jopa erillisen lajin asema. Etusiiven pohjaväri on vaalean kellanruskea. Siiven etureunan ruskea alue ei ole yhtenäinen vaan muodostuu pisteistä ja yhtyy vaaleaan taustaväriin ilman selvää rajaa. Ruskea väri muodostaa myös kahdesta kolmeen laajempaa täplää siiven etuosaan. Etusiiven ulkoreunassa ruskea väri on yhtenäinen. Takasiipien poikki kulkeva leveä raita on kokonaan punainen, mutta muuttuu valkoiseksi siiven vartalonpuoleisessa päässä. Siipiväli on 70–85 mm.


title: Tyräkkikiitäjä

text: Monet "Hyles"-suvun kiitäjät muistuttavat suuresti tyräkkikiitäjää, niin myös Suomessa yleinen matarakiitäjä ("Hyles gallii"). Matarakiitäjän siivissä on kuitenkin voimakkaampi kontrasti siiven tummien ja vaaleiden alueiden välillä. Lisäksi etureunan tummanruskea alue on matarakiitäjällä yhtenäinen.


title: Tyräkkikiitäjä

text:
Kirjava toukka on huomiota herättävän näköinen, pohjaväriltään aluksi vihreä, mutta myöhemmin tumma, keltainen tai punainen ja sen sivuilla on tummalla pohjalla parittaisia valkoisia täpliä. Täplien välissä on keltaista väriä. Molemmilla sivuilla on oranssinkeltainen pitkittäisviiru ja selkäpuolella punainen pitkittäisviiru. Raajat ovat punaiset. Peräpäässä on punainen, mustakärkinen piikki. Täysikasvuisena toukka on 70–80 mm pitkä.
Laji on yleinen Etelä- ja Keski-Euroopassa ja esiintyy yhdestä kahteen sukupolvena vuodessa elinalueesta riippuen ja esiintymisalue ulottuu idässä Keski-Aasiaan. Se on myös viety biologiseksi torjujaksi Yhdysvaltoihin ja Kanadaan hävittämään sinne levinneitä tyräkkilajeja. Perhosten lentoaika on paikasta riippuen toukokuusta syyskuulle, Pohjoismaissa niitä on tavattu heinäkuun lopulta elo-syyskuun vaihteeseen.


title: Tyräkkikiitäjä

text: Suomesta tyräkkikiitäjää on tavattu erittäin harvinaisena harhailijana muutamia kertoja, viimeksi vuosina 2003 ja 2011, jolloin löydettiin myös runsaasti toukkia.


title: Tyräkkikiitäjä

text: Esiintymisalueellaan tyräkkikiitäjä viihtyy kuivilla ja lämpimillä alueilla, joilla kasvaa ruohovartisia tyräkkilajeja. Laajemmin sitä tavataan runsaskukkaisilla, aurinkoisilla ja avoimilla paikoilla ja laji välttelee metsiä. Päivisin perhoset lepäävät matalan kasvillisuuden suojassa, kivenlohkareilla tai maassa ja lähtevät lentoon pian auringonlaskun jälkeen. Joskus harvoin perhosia lentää myös päivällä. Tyräkkikiitäjä ei juurikaan lennä valolle, mutta vierailee ahkerasti etenkin muodoltaan torvimaisilla kukilla.


title: Tyräkkikiitäjä

text: Parittelu kestää 3–4 tuntia ja tapahtuu yöllä. Naaras alkaa munimisen pian sen jälkeen ja munii 300–400 munaa yhdestä pariinkymmeneen munaan kerralla. Munat kuoriutuvat reilun viikon kuluttua ja nuoret toukat elävät ryhminä. Vanhemmiten toukka viettää päivät lähellä maanpintaa ja kiipeää hämärän laskeutuessa ylös syömään. Toukka on hyvin aktiivinen. Sen räikeä väritys toimii varoituskeinona saalistajia kohtaan, eikä se pyri erityisemmin piiloutumaan. Täysikasvuinen toukka koteloituu maanpinnalle, karikkeen joukkoon, yleensä kauaksi ravintokasvistaan. Kotelovaihe kestää kahdesta viikosta kahteen vuoteen. Talvehtii kotelona.


title: Tyräkkikiitäjä

text: Toukan ravintokasveja ovat erilaiset tyräkit ("Euphorbia"), erityisesti merityräkki ("Euphorbia paralias") sekä tarhatyräkki ("Euphorbia cyparissias").


title: Umberto Barbaro

text: Umberto Barbaro (3. tammikuuta 1902 Acireale, Sisilia, Italia – 19. maaliskuuta 1959, Rooma, Italia) oli italialainen elokuvakriitikko, esseisti, käsikirjoittaja ja ohjaaja.


title: Umberto Barbaro

text: Barbaro oli ideologialtaan marksilainen kulttuurivaikuttaja, joka oli tutustunut Béla Balázsin, Rudolf Arnheimin ja Vsevolod Pudovkinin teorioihin ja teki niitä tunnetuiksi Italiassa. 1920-luvun lopulla hän liittyi Alessandro Blasettin perustaman "Cinematografo"-elokuvalehden kirjoittajaryhmään ja työskenteli heidän kanssaan 1930-luvun alussa Cines-studiolla. Barbaron ohjaamissa dokumenttielokuvissa "Una giornata nel cantiere di Monfalcone" (”Päivä Monfalconen telakalla”, 1932) ja "Cantieri dell’Adriatico" (”Adrianmeren telakat”, 1932) on havaittavissa voimakasta neuvostoelokuvan ja Sergei Eisensteinin vaikutusta. Hänen ainoa näytelmäelokuvansa on "L’ultima nemica" (”Viimeinen vihollinen”, 1937). Hän laati myös käsikirjoituksen Goffredo Alessandrinin komediaan "Seconda B" (”Toinen B”, 1934). Barbaro käytti ensimmäisenä sanaa "neorealismi", jolla hän vuonna 1928 kuvasi neuvostoliittolaista kirjallisuutta ja elokuvaa.


title: Umberto Barbaro

text: Vuonna 1935 Barbaro kutsuttiin opettajaksi Luigi Chiarinin johtamaan Kokeelliseen elokuvakeskukseen. Hän oli mukana perustamassa keskuksen lehteä "Bianco e Neroa" ja tuotti joukon harjoituselokuvia. Vuosina 1944–1947 Barbaro työskenteli keskuksen johtajana opetti sen jälkeen muutaman vuoden ajan Łódźin elokuvakoulussa Puolassa.


title: Taistelevat koppelot

text: Taistelevat koppelot on Heikki Luoman näytelmä vuodelta 2008. Tarina on jatkoa näytelmille Akkaralli ja Kahen akan loukussa ja saa jatkoa näytelmässä Tuhannen riemun rysä.


title: Taistelevat koppelot

text: Taistelevat koppelot kertoo anopin, aikamiespojan ja tulevan miniän yhteiselosta samassa taloudessa ja siitä miten kyläläiset yrittävät pelastaa miesparan ja tämän äidin häikäilemättömän miniän hirmuvallasta.


title: BMW K75

text: BMW K75 on BMW:n vuosina 1985-1996 valmistama moottoripyörämalli, tai oikeamminkin moottoripyörämallien perhe.


title: BMW K75

text: K75 poikkeaa K100-sisarmallistaan pyörän runkoon nähden pitkittäin asennettun moottorinsa osalta; K75-malleissa moottori on kolmisylinterinen ja 740-kuutioinen, kun taas K100-malleissa se on nelisylinterinen 987-kuutioinen. Muilta osin mallit ovat jokseenkin identtisiä.


title: BMW K75

text: K75-mallia valmistettiin useina eri versioina: K75, K75C, K75RT ja K75S. BMW:n K-sarjan pyörät olivat, ja ovat edelleen, luotettavan ja hyvän matkapyörän maineessa.


title: Genovesa

text: Genovesa on pieni hevosenkengänmuotoinen saari Ecuadorille kuuluvilla Galápagossaarilla. Se on pinta-alaltaan vain 14 neliökilometriä ja muodostuu yhdestä tulivuoresta. Saaren muoto on syntynyt, kun tulivuoren kaldera on romahtanut yhdeltä sivultaan.


title: Genovesa

text: Genovesan tulivuorisaaren ikää ei pystytä tarkasti määrittämään, sillä laavassa on vain vähän kaliumia. Monet laavamuodostelmista näyttävät kuitenkin nuorilta. Vaikka tulivuoren purkautumisesta ei ole historiallisia todisteita, sitä pidetään edelleen aktiivisena. Saaren keskellä on pieni kraatterijärvi.


title: Genovesa

text: Genovesalla on suuria merilintuyhdyskuntia. Saarella on runsaasti erityisesti punajalkasuulia, mutta siellä asuu myös fregattilintuja, yölokkeja, suomutropiikilintuja, ulappakeijuja ja naamiosuulia.


title: Genovesa

text: Vierailijoille Genovesalla on kaksi rantautumispaikkaa. Darwininlahden rannalle voi tehdä märkärantautumisen. Rannalta johtaa 750 metrin mittainen kävelyreitti. Toinen mahdollinen rantautumispaikka on Prinssi Filipin rappusten luona. Rappuset johtavat 25 metrin korkeuteen, josta voi tarkkailla merilintuja.


title: Adrianopolin taistelu (täsmennyssivu)

text: Adrianopolissa on käyty viisitoista taistelua tai piiritystä.


title: Glenn McMillan

text: Glenn Aguiar McMillan (s. 5. lokakuuta 1984, São João da Boa Vista, São Paulo, Brasilia) on brasilialais-australialainen näyttelijä, joka tunnetaan parhaiten roolistaan Dustin Brooksina televisiosarjassa "".


title: Glenn McMillan

text: McMillan syntyi Brasiliassa australialaiselle Peter McMillanille ja brasilialaiselle Heloisa Aguiarille. Hänen isänsä tuli alun perin Brasiliaan vaihto-oppilaana opiskellessaan lääketiedettä, jossa hän tapasi tulevan vaimonsa. Peter McMillan jäi lopulta asumaan pieneen kylään, jossa hän työskenteli terästehtaalla. Glenn McMillanin lisäksi perheeseen kuuluu hänen kaksi siskoa Gabriela ja Christiane. Perhe muutti myöhemmin hänen isänsä kotimaahan Australiaan, Adelaideen pojan ollessa viisivuotias.


title: Glenn McMillan

text: Kouluiässä McMillan kiinnostui erityisesti musiikista ja myöhemmin otti myös näytelmä opintoja. Sittemmin 15-vuotiaasta lähtien hän siirtyi teatterin parista televisioon näyteltyään elokuvassa "Sally Marshall Is Not an Alien" ja televisiosarjassa "Chuck Finn". Myöhemmin vuonna 2003 McMillon tuli tunnetuksi maailmalla näyteltyään keltaista Tuuli Rangeria televisiosarjassa "".


title: HMAS Melbourne (R21)

text: HMAS Melbourne (R21) oli Australian kuninkaallisen laivaston (RAN) Majestic-luokan kevyt lentotukialus. Melbourne oli palveluskäytössään vuosina 1955–1982 RAN:in kolmas ja viimeinen lentotukialus. Melbourne oli ainoa Kansainyhteisön laivastoalus, joka on upottanut (törmäämällä) kaksi ystävällismielistä sota-alusta rauhan aikana.


title: HMAS Melbourne (R21)

text: Alus oli palveluksessa ollessaan Australian laivaston lippulaiva. Se ei ampunut yhtään laukausta sotatoimissa palveluskäytössä. Aluksella oli vain toissijainen, ei-sotiva rooli Indonesian–Malesian konfliktissa ja Vietnamin sodassa.


title: HMAS Melbourne (R21)

text: Britannian kuninkaallisen laivaston Majestic-luokan nimikkoaluksen köli laskettiin 15. huhtikuuta 1943 Vickers-Armstrongin telakalla Barrow-in-Furnessissa, ja alus laskettiin vesille 28. helmikuuta 1945 nimellä "HMS Majestic". Japanin antautumisen päättäessä toisen maailmansodan aluksen rakennustyöt keskeytettiin, kunnes Australian hallitus osti sen vuonna 1949. Oston yhteydessä oli päätetty ottaa käyttöön uutta lentotukialustekniikkaa aluksen rakenteissa, ja "Melbournesta" tuli "USS Rangerin" jälkeen kolmas lentotukialus, jossa oli 5,5 asteen kulmassa runkoon nähden oleva lentokansi. Viivästykset rakennustöissä ja uuden teknologian integroimisessa aiheuttivat sen, että alus tuli palveluskäyttöön vasta 28. lokakuuta 1955.


title: HMAS Melbourne (R21)

text: "Melbourne" kastettiin 28. lokakuuta palvelukseen otettaessa kumminaan Sir Thomas Whiten puoliso. Aluksen ensimmäisenä päällikkönä oli Galfrey G. O. Gatacre. Ensimmäisenä alukselle laskeutui Whirlwind-helikopteri 6. joulukuuta, ja ensimmäiset lentokoneet Hawker de Havilland Sea Venom ja Fairey Gannet Englannin kanaalissa tehtyjen koeajojen aikana. Vastaanottotestien päätyttyä alus lähti Glasgow'sta 11. maaliskuuta 1956 Australiaan kannellaan 808 laivueen Sea Venomit sekä 817 ja 817 laivueiden Gannet-sukellusveneidentorjuntakoneet.


title: HMAS Melbourne (R21)

text: "Melbourne" oli osallisena kahdessa vakavassa yhteentörmäyksessä liittoutuneiden sota-alusten kanssa. Illalla 10. helmikuuta 1964 Daring-luokan hävittäjä "HMAS" "Voyager" muutti kurssia, osui "Melbournen" keulaan ja upposi. 82 "Voyagerin" miehistönjäsentä sai surmansa ja törmäyksen johdosta järjestettiin kaksi tutkintaa ().


title: HMAS Melbourne (R21)

text: Toinen yhteentörmäys tapahtui varhain aamulla 3. kesäkuuta 1969, kun Allen M. Sumner -luokan hävittäjä "USS Frank E. Evans" törmäsi "Melbourneen" ja upposi samankaltaisissa olosuhteissa. "Melbourne" leikkasi törmäyksessä "USS Frank E. Evansin" kahtia. "Evansin" keulaosa upposi muutamassa minuutissa. 74 Yhdysvaltain laivaston miehistön jäsentä sai surmansa, ja tapauksen johdosta järjestettiin molempien osapuolten yhteinen tutkinta. Nämä onnettomuudet yhdessä pienempien yhteentörmäysten, laivalla tapahtuneiden onnettomuuksien ja lentokoneiden menetysten kanssa saivat aikaan sen, että "Melbournea" pidettiin kirottuna.


title: HMAS Melbourne (R21)

text: "Melbournen" korvaavaksi alukseksi oli suunniteltu 1980-luvun alussa Italian laivaston Garbaldi-luokan tyyppinen alus, ja sittemmin Kuninkaallisen laivaston "HMS Invincible", joka kuitenkin palautettiin palveluskäyttöön Falklandin sodan syttymisen vuoksi. "Melbourne" poistui 30. toukokuuta 1982 palveluskäytöstä, jolloin se siirrettiin reserviin odottamaan päätöstä kohtalostaan. "Melbourne" myytiin vuonna 1985 Kiinaan romutettavaksi. Sitä ei kuitenkaan romutettu, vaan kansan vapautusarmeija tutki alusta oman lentotukialuksen kehittämiseksi ja omien lentäjien koulutuksessa lentotukialustoimintaan.


title: Ageness

text: Ageness on suomalainen, vuonna 1991 perustettu progressiivista musiikkia soittava yhtye. Yhtye on perustettu Scarab-yhtyeen Tommy Erikssonin ja Kari Saariston ympärille.


title: Ageness

text:
Ageness syntyi, kun mukaan tulivat kitaristi Vesa Auvinen ja basisti Jari Ukkonen, nelimiehisenä yhtye julkaisi omakustannesinglen tammikuussa 1992.
Singlen äänittänyt ja tuottanut Jari Laasanen liittyikin yhtyeeseen toiseksi kosketinsoittajaksi. Agenessin debyyttialbumi "Showing Paces" julkaistiin marraskuussa saaden innostuneen vastaanoton. CD-single "Marigold" julkaistiin syksyllä 1993, minkä jälkeen Vesa Auvinen muutti Yhdysvaltoihin ja yhtye jatkoi ilman varsinaista kitaristia. Yhtyeen toinen albumi oli "Rituals", joka lisensoitiin maailmanlaajuiseen levitykseen ranskalaisen Musea-levy-yhtiön kautta. Levyllä esiintyy vierailevia kitaristeja ja levynjulkaisukeikalla kitaristina toimi Scarab-yhtyeen Mika Hella. 1997 Marko Karhu tuli yhtyeen kitaristiksi. Marraskuussa YLE/FST esitti Ageness-yhtyeen 16-minuuttisen musiikkiohjelman "Imageness". 1998 julkaistiin kolmas albumi "Imageness by Ageness".


title: Ageness

text: Vuonna 1999 Vesa Auvinen palasi yhtyeeseen ja Ageness teki ensimmäiset keikat ulkomailla, Alankomaissa sekä Belgiassa. 2000-luvulla yhtye esiintyi harvakseltaan lähinnä pääkaupunkiseudun klubeilla ja tribuuttikeikoilla. 2004 Yhtye esiintyi Virossa Kuri-Proge Festivaalien ensimmäisenä ulkomaisena pääesiintyjänä. Viimeinen keikka alkuperäisellä kokoonpanolla pidettiin Tavastialla 2007, samasta tilaisuudesta HelTec-opiston taltioima audio- ja videomateriaali julkaistiin dvd-muodossa Colossus-yhdistyksen jäsenille. Syksyllä 2007 kitaristi Speedy Saarinen ja kosketinsoittaja Matti Kervinen liittyivät yhtyeeseen. Neljäs albumi "Songs From The Liar's Lair" julkaistiin keväällä 2009, levy-yhtiönä Presence Records


title: Ageness

text: Vuonna 2012 Ageness esiintyi Colossus Yhdistyksen 15-vuotisjuhlakeikoilla trio-kokoonpanossa (Tommy Eriksson - Petteri Hirvanen - Juha Olli), soittaen muutamia Wigwam-klassikoita ja uutta omaa materiaalia.


title: Kloorihappo

text: Kloorihappo (HClO) on vahva happo. Se on melko epästabiili yhdiste, joka tunnetaan vain vesiliuoksenaan. Kloorihappoa valmistetaan sekoittamalla bariumkloraattia ja rikkihappoa. Reaktiotuotteena on kloorihappoa ja bariumsulfaattia, jotka erotetaan toisistaan suodattamalla. Kloorihaposta saadaan kloraatteja. Kloorihapon moolimassa on 84,46 g/mol ja CAS-numero 7790-93-4.


title: Ratkaisemattomat tähtitieteen ongelmat

text: On olemassa vielä paljon tähtitieteeseen liittyviä asioita, joita ei olla vielä ratkaistu.


title: Ratkaisemattomat tähtitieteen ongelmat

text:
Laajeneva maailmankaikkeus
Miksei tyhjiön nollapiste-energia aiheuta valtavaa kosmologista vakiota? Mikä estää sitä tekemästä niin? Onko epätäydellinen kosmologinen vakio vastuussa havaitusta kiihtyvästä maailmankaikkeuden laajenemisesta?


title: Ratkaisemattomat tähtitieteen ongelmat

text:
Baryonigeneesi
Miksi havaittavassa maailmankaikkeudessa on niin paljon enemmän materiaa kuin antimateriaa?


title: Ratkaisemattomat tähtitieteen ongelmat

text:
Pimeä aine
Mitä pimeä aine on? Onko se jotenkin yhteydessä supersymmetriaan? Eikö ilmiön ominaispiirteet kerro jonkinlaisesta aineesta, vaan itse asiassa painovoiman lisääntymisestä?


title: Ratkaisemattomat tähtitieteen ongelmat

text:
Entropia
Miksi maailmankaikkeudella oli niin vähän entropiaa menneisyydessä, jonka tuloksena oli menneisyys ja tulevaisuus ja termodynamiikan toinen laki?


title: Ratkaisemattomat tähtitieteen ongelmat

text:
Neutriinon massa
Minkälainen mekanismi on vastuussa neutriinojen massan luomisesta? Onko neutriino oma antipartikkelinsa? Tai voisiko se olla antipartikkeli, joka ei yksinkertaisesti voi liittyä ja annihiloitua normaalin partikkelin kanssa sen epäsäännöllisen olomuotonsa vuoksi?


title: Ratkaisemattomat tähtitieteen ongelmat

text:
Alkeishiukkasten massa
Suhteellisuusteorian ekvivalenssiperiaatteen mukaan kaikkien alkeishiukkasten inertian ja painovoiman suhde on sama. Ei kuitenkaan ole olemassa kokeellisia todisteita. Emme siis voi tietää makroskooppisen pienen antimateriakappaleen massaa.


title: Ratkaisemattomat tähtitieteen ongelmat

text:
Maailmankaikkeuden muoto
Mikä on "muoto"? Kosmista laajenemista käsittelevä hypoteesi kertoo, että maailmankaikkeuden muoto voisi olla mittaamaton, mutta vuodesta 2003 Jean-Pierre Luminet ja muut ovat esittäneet, että maailmankaikkeuden muoto voisi olla Poincarén dodekaedrinen avaruus (Poincaré dodecahedral space). Onko muoto mahdotonta mitata, onko se Poincarén avaruus (ks. Poincarén otaksuma), vai onko se jokin muu 3-monisto.


title: Ratkaisemattomat tähtitieteen ongelmat

text:
Auringon koronan lämpötila
Miksi auringon korona on niin paljon auringon pintaa lämpimämpi?


title: Ratkaisemattomat tähtitieteen ongelmat

text:
Gammapurkaukset
Kuinka nämä lyhytkestoiset, mutta voimakkaat ilmiöt syntyvät? Syyksi on arveltu mustan aukon syntyä valtavasta tähdestä.


title: Ratkaisemattomat tähtitieteen ongelmat

text:
Hipparcosin anomalia
Kuinka kaukana Plejadit ovat?


title: Ratkaisemattomat tähtitieteen ongelmat

text:
Galaksin rotaatiokäyrä
Onko pimeä aine syynä galaksin keskustaa kiertävien tähtien teoreettisen ja havaitun nopeuden eroavaisuuteen, vai onko kyse jostakin muusta?


title: Ratkaisemattomat tähtitieteen ongelmat

text:
Supernovat
Mikä on tarkka määritelmä sille, milloin kuolevan tähden luhistuminen muuttuu räjähdykseksi?


title: Ratkaisemattomat tähtitieteen ongelmat

text:
OMG-hiukkanen
Minkä takia jotkut kosmiset säteet omaavat yleistä rajaa korkeamman määrän energiaa?


title: Ratkaisemattomat tähtitieteen ongelmat

text:
Pioneer-anomalia
Mikä aiheuttaa poikkeaman aurinkokunnan ulko-osiin lähetettyjen luotainten radoissa?


title: Vanguard-luokka (sukellusvene)

text: Vanguard-luokka on Britannian Kuninkaallisen laivaston neljän palveluksessa olevan ydinkäyttöisen ballistisin ydinasein varustetun sukellusveneen muodostama alusluokka. Kukin aluksista on aseistettu jopa kuudellatoista sukellusveneestä laukaistavalla Trident II -mannertenvälisellä ohjuksella.


title: Vanguard-luokka (sukellusvene)

text: Britannian pääministeri Margaret Thatcher esitti 10. heinäkuuta 1980 Yhdysvaltain presidentti Jimmy Carterille pyynnön, että Trident I (C4) hankinta mahdollistettaisiin samoin perustein kuin aiempi vuoden 1962 Polaris-ohjusten osto. Britannian hallitus teki 15. heinäkuuta 1980 päätöksen ostaa Yhdysvalloista Trident I (C4) -asejärjestelmän.


title: Vanguard-luokka (sukellusvene)

text: Presidentti Reaganilta anottiin 1982 Yhdysvaltain laivaston tuella hankintalupaa Trident II (D5) -ohjuksille ja Britannian hallitus ilmoitti 11. maaliskuuta 1982 mahdollisuudesta hankkia uusi asejärjestelmä D5-ohjuksineen neljään sukellusveneeseen. Uuden sukellusveneluokan suunnittelu aloitettiin niin kutsuttuna Trident-ohjelmana ja pääministeri Thatcher laski luokan ensimmäisen sukellusveneen "HMS Vanguardin" kölin 3. syyskuuta 1986.


title: Vanguard-luokka (sukellusvene)

text: Luokan alusten ohjusosasto on kopioitu Yhdysvaltain laivaston Ohio-luokan sukellusveneistä, mutta siiloja on ainoastaan kuusitoista eikä 24 kuten Ohiossa. Kullekin ohjusten 192 taistelukärjestä voidaan määrittää oma maali.


title: Vanguard-luokka (sukellusvene)

text: Ohjusten lisäksi aseistuksena on neljä 21 tuuman torpedoputkea Spearfish-torpedoille, mikä mahdollistaa hyökkäyksen joko sukellusveneitä tai pinta-aluksia vastaan jopa 65 kilometrin etäisyydeltä. Alusten omasuojana on kaksi SSE Mk.10 -heitintä, jotka mahdollistavat tyypin 2066 tai tyypin 2071 harhamaalien laukaisun. Lisäksi aluksiin on asennettu UAP Mk.3 ESM -järjestelmä.


title: Vanguard-luokka (sukellusvene)

text: Alusten päävoimanlähteenä on painevesireaktori PWR2, joka on suunniteltu nimenomaan luokan aluksille. Sen käyttöikä on kaksinkertainen edeltäneeseen versioon verrattuna ja on arvioitu, että luokan alukset voivat kiertää maapallon 40 kertaa ilman tankkausta. Reaktori pyörittää kahta GEC-turbiinia, jotka on kytketty yhteen akseliin. Järjestelmä mahdollistaa sukelluksissa 25 solmun nopeuden.


title: Vanguard-luokka (sukellusvene)

text: Apuvoimalähteenä on kaksi WH Allenin 6 megawatin höyryturbiinigeneraattoria sekä varavoimana kaksi kahden megawatin Paxman-dieselmoottoria.


title: Vanguard-luokka (sukellusvene)

text: Aluksille suunniteltiin uusi komentojärjestelmä SMCS (), joka on sittemmin otettu käyttöön Trafalgar-luokan sukellusveneissä.


title: Vanguard-luokka (sukellusvene)

text: Aluksille on asennettu Thales Type 2054 -kaikuluotain, jossa on yhdistetty tyyppien 2046, 2043 ja 2082 -kaikuluotaimet yhdeksi kokonaisuudeksi. Tyypin 2043 kaikuluotain on runkoon asennettu aktiivi/passiivi etsintäkaikuluotain, tyyppi 2082 on passiivinen maalinosoitus ja etäisyydenmittauskaikuluotain ja tyyppi 2046 on hinattava hyvin matalalla taajuudella toimiva kaikuluotain. Merenkulun apuna on tyypin 2007 I-alueen merenkulkututka.


title: Vanguard-luokka (sukellusvene)

text: Aluksella on kaksi periskooppia, joista CK51 on maalin etsintää varten ja CH91 hyökkäystä varten. Kummassakin on televisio ja lämpökamera perinteisen optisen järjestelmän lisäksi.


title: Roll with the Wind

text: "Roll with the Wind" on single norjalaisen laulaja/viulisti Alexander Rybakin ensimmäiseltä studioalbumilta "Fairytales". "Roll with the Wind" on Mårten Erikssonin ja Lisa Erikssonin kirjoittama.


title: Roll with the Wind

text: "Roll With the Wind" nousi norjalaisille listoille 2. kesäkuuta 2009, sijalle 16. Seuraavalla viikolla single nousi kymmenenneksi.


title: Amerikanharmaahaikara

text: Amerikanharmaahaikara ("Ardea herodias") on amerikkalainen haikaralaji, joka muistuttaa paljon harmaahaikaraa.


title: Amerikanharmaahaikara

text: Amerikanharmaahaikara on nimensä mukaisesti miltei kokonaan harmaa. Sillä on kuitenkin mustat lentosulat ja valkoinen pää, jossa taakse töyhdöksi kaartuvat mustat "kulmakarvat". Jalat ovat punaruskehtavat ja nokka oranssinkeltainen.


title: Amerikanharmaahaikara

text: Amerikanharmaahaikara on isompi kuin harmaahaikara: sen pituus on 90–140 cm, siipien kärkiväli 175–195 cm ja paino 2,1–2,5 kg.


title: Amerikanharmaahaikara

text: Amerikanharmaahaikaroita tavataan Pohjois- ja Keski-Amerikassa sekä Etelä-Amerikan pohjoisosissa.


title: Funny Little World

text: ”Funny Little World” on single norjalaisen viulisti-laulajan Alexander Rybakin ensimmäiseltä studioalbumilta "Fairytales". Kappale julkaistiin Norjassa 13. toukokuuta 2009 albumin toisena singlenä. Kappaleen kirjoitti Alexander Rybak ja tuotti Henrk Wikström ja Amir Aly.


title: Funny Little World

text: ”Funny Little World” sai paljon positiivista kritiikkiä useimmilta norjalaisilta kriitikoilta. Kappale nousi Norjan listojen sijalle 2 sen ensimmäisellä viikolla, ja ainoa kappale sen edellä oli Rybakin oma ”Fairytale”. ”Funny Little World” julkaistiin ensin digitaalisena versiona Norjassa Alexander Rybakin syntymäpäivänä, 13. toukokuuta. Kappale nousi listan kärkeen toisella viikollaan.


title: Funny Little World

text: Alexander Rybak esitti akustisen version kappaleesta ensi kertaa Eurovision laulukilpailun lehdistötilaisuudessa Moskovassa, Venäjällä.


title: Funny Little World

text: Kun ”Funny Little World” nousi Norjan listoille, se oli ensimmäinen kerta kun norjalainen artisti piti hallussaan sekä ensimmäistä että toista sijaa.


title: IF Raseborg

text: Idrottsförening Raseborg (IF Raseborg) on vuonna 2008 perustettu suomalainen yleisurheiluseura, joka toimii Raaseporin kunnan alueella. Seura syntyi, kun kuntaliitoksen seurauksena tammisaarelaisen EIF:n yleisurheilujaosto ja karjaalainen Karis IK päättivät yhdistyä ja muodostaa uuden yleisurheiluun keskittyneen seuran. Virallisesti seura perustettiin Tammisaaressa ravintola Knipanissa 18. elokuuta 2008. Seuran johtokunnassa vaikuttaa muun muassa entinen kuulantyöntäjä ja maajoukkue-edustaja Conny Karlsson.


title: Fritiof Fryxell

text: Fritiof M. Fryxell (27. huhtikuuta 1900–19. joulukuuta 1986) oli yhdysvaltalainen geologi ja vuorikiipeilijä. Hän syntyi "Moline"ssa, Illinoisissa ruotsalaiseen maahanmuuttajaperheeseen. Hän kävi "Augustana College"ssa, joka sijaitsee läheisellä "Rock Islandilla". Hän valmistui vuonna 1922 parhaiden aineiden ollessa englannin kieli, ja biologia. Hänestä tuli englannin kielen lehtori "University of Illinois at Urbana-Champaign":issa, ja geologian tohtori Chicagon yliopistossa, jossa hän kirjoitti väitöskirjan jäätiköistä. Fritiof on kirjoittanut lukuisia kirjoja ja tutkielmia. Fryxellillä oli yksi poika "Roald Fryxell", ja vaimo "Regina Fryxell".


title: Fritiof Fryxell

text: Fritiofille on myönnetty muutamia kunnianosoituksia ja palkintoja, mm. "The Fryxell Geology Museum" Augustanan Collegessa on nimetty hänen mukaan niin kuin Antarktiksella sijaitseva Lake Fryxell'kin.


title: Himangan kirkko

text: Himangan kirkko on Himangan seurakunnan kirkko Oulun hiippakunnassa.


title: Himangan kirkko

text: Uusklassisia piirteitä omaava puinen sisäviisteinen tasavartinen ristikirkko on rakennusmestari Jacob Rijfin suunnittelema ja se on valmistunut 1794. Rakennustöitä johti Jacob Rijfin veli Carl. Nykyinen ulkoasu on vuodelta 1897, jolloin ristikeskuksesta nouseva torni muutettiin sirommaksi.


title: Himangan kirkko

text: Alttaritaulun "Jeesus ristillä" on maalannut taiteilija Johan Gustav Hedman vuonna 1845. Kirkon 15-äänikertaiset urut on rakentanut Kangasalan Urkutehdas vuonna 1981.


title: Himangan kirkko

text: Kirkon vieressä oleva kellotapuli on vuodelta 1823. Tapulissa on kaksi kelloa jotka on valettu vuosina 1794 ja 1860.


title: Kalifornianharakka

text:
Kalifornianharakka ("Pica nuttalli") on Kaliforniassa elävä varisten heimoon kuuluva varpuslintu. Se on saanut tieteellisen nimensä Thomas Nuttallin mukaan.
__notoc__
Kalifornianharakkaa esiintyy vain Kaliforniassa. Se on paikkalintu, eikä yleensä vaella kauas pesimäpaikaltaan.


title: Kalifornianharakka

text: Pari rakentaa oksista ja mudasta tehdyn pesän korkealle puuhun. Laji pesii pienissä yhdyskunnissa.


title: Kalifornianharakka

text: Kalifornianharakka etsii ruokaa maasta ja syö pääasiassa hyönteisiä, erityisesti heinäsirkkoja, syksyllä ja talvella kuitenkin myös raatoja, tammenterhoja ja hedelmiä.


title: Pisteen koulu

text: Pisteen koulu on Pudasjärven Sarakylässä toiminut kansakoulu ja myöhemmin peruskoulun ala-aste (Pisteen peruskoulu). Koulu lakkautettiin syksyllä 1999 ja koulun oppilaat siirrettiin Sarakylän kouluun.


title: Pisteen koulu

text: Pisteen koululla toimi lukuvuonna 1954–1955 opettajana myöhemmin kirjailijana tunnetuksi tullut Mauri Sariola. Sariola oli hakeutunut tehtävään omatekoisin paperein, jotka oli laadittu nimelle Simo-Auli Arra, joka on anagrammi Sariolan omasta nimestä.


title: Pitkä kuuma kesä (ohjelma)

text: Pitkä kuuma kesä oli MTV3-kanavalta tullut musiikki-, peli- ja viihdeohjelma, jota esitettiin ensimmäisen kerran kesällä 2009.


title: Pitkä kuuma kesä (ohjelma)

text: Ohjelman ensimmäinen kausi kuvattiin suorana lähetyksenä Särkänniemessä koko kesän 2009 ajan. Ohjelman juontajana toimi Heikki Paasonen ja musiikista artistivieraiden kanssa vastasi Lenni-Kalle Taipaleen orkesteri. Toukokuussa 2010 alkaneella toisella kaudella Paasonen sai juontajaparikseen Satu Tuomiston. Kesällä 2011 esitetyllä kolmannella kaudella Susanna Laine ja Mikael Konttinen korvasivat vanhat juontajat.


title: Pitkä kuuma kesä (ohjelma)

text: Ohjelmassa esiintyi musiikkivieraina useita artisteja ja yhtyeitä. Joka ohjelmassa katsojilla oli mahdollisuus ratkaista kesäristikko, jonka sanoihin sai vihjeitä musiikkivieraiden esitysten aikana. Keskelle pystysuoraan muodostuneen sanan ratkaisseilla oli mahdollisuus voittaa palkinnoksi ohjelman toisella kaudella jopa 15 000 euroa. Ristikon pystyi joko piirtämään itse paperille tai tulostamaan ohjelman nettisivuilta.


title: Pitkä kuuma kesä (ohjelma)

text: Ohjelmassa seikkailivat ympäri Särkänniemeä myös Jarkko Tammisen esittämät imitaatiohahmot. Myös Ruotsissa on tehty samantyyppinen ohjelma. Ohjelman ruotsinkielinen nimi on "Sommarkrysset".


title: ADIRU

text: Air Data Inertial Reference Unit eli ADIRU on lentotietokonejärjestelmä. Järjestelmää valmistavat useat eri yritykset. Sitä käytetään siviili- ja sotilaskoneissa.


title: ADIRU

text: Lokakuussa 2008 Qantasin lennon 72 yhteydessä ADIRU-järjestelmä ilmoitti virheellisesti, että lentokone sakkaa tulkitessaan väärin ilmanpainetta ja tulokulmaa. Kone kääntyi syöksyyn, mutta lentäjien onnistui oikaista se. Sata matkustajaa loukkaantui, ja kone teki hätälaskun.


title: Brendon Hartley

text:
Brendon Hartley (s. 10. marraskuuta 1989 Palmerston North, Uusi-Seelanti) on uusiseelantilainen rata-autoilija.
Hartley on voittanut vuonna 2007 Eurocup Formula Renault 2.0 -sarjan mestaruuden ja sijoittunut kolmanneksi Britannian F3 -sarjassa vuonna 2008.


title: Brendon Hartley

text: Hartley toimi vuodesta 2009 heinäkuuhun 2010 Red Bull ja Scuderia Toro Rosso -tallien testikuljettajana. Heinäkuussa 2010 Red Bull ilmoitti, ettei Hartley ole enää osa Red Bull Junior Team -kuljettajien kehitysohjelmaa, eikä hän toimi Red Bullin ja Toro Rosson testi- ja varakuljettajana. Samana vuonna Hartley kilpaili Formula Renault 3.5 -luokassa Tech 1 Racing -tallissa, kunnes hänet korvattiin Jean-Éric Vergnellä.


title: Brendon Hartley

text: Myöhemmin kaudella 2010 hän pääsi GP2-sarjan pariin viimeiseen kilpailuun Scuderia Coloni -talliin tuuraamaan Bulgarian Vladimir Arabadžievia. Hän ajoi kuudenneksi Abu Dhabin sprinttikilpailussa saavuttaen yhden pisteen. Hartley jatkoi Formula Renault 3.5 -sarjassa vuonna 2011 sijoittuen sarjan seitsemänneksi. Samana vuonna hän ajoi neljä kilpailua GP2:ssa Ocean Racing Technology -tallissa korvaten Kevin Mirochan. Hän saavutti neljä pistettä. Vuonna 2012 Hartley palasi tallin kuljettajaksi Bahrainissa korvaten Jon Lancasterin. Hän ajoi kymmenenneksi saavuttaen yhden pisteen. Espanjan kilpailussa hänet korvasi brasilialainen Victor Guerin.


title: Brendon Hartley

text: Vuosina 2014–2017 Hartley kilpaili FIA World Endurance Championship -kestävyyssarjassa Porschen tehdastallin kuljettajana.


title: Brendon Hartley

text: Hartley toimi kaudella Toro Rosson Formula 1 -tallin kilpakuljettajana Yhdysvaltain osakilpailusta alkaen. Hän tuurasi Yhdysvalloissa Pierre Gaslya, joka nostettiin Super Formuloista Daniil Kvjatin tilalle, mutta Gasly ajoi Super Formuloiden kauden päätösosakilpailun Japanissa.


title: Keltainen keisari

text: Huang-di (黃帝/黄帝 huángdì), eli Keltainen keisari oli kiinalainen legendaarinen monarkki ja kulttuurillinen sankari, jonka sanotaan kiinalaisessa mytologiassa olevan esi-isä kaikille Han-kiinalaisille. Huangdin sanotaan hallinneen vuodesta 2497 eaa. vuoteen 2398 eaa. Hänen henkilökohtaisen nimensä sanotaan olleen "Gōngsūn Xuānyuán" (公孙轩辕).


title: Keltainen keisari

text: Huangdin väitetään olevan perinteisen kiinalaisen lääkinnän alullepanija. Hän oli kiinnostunut lääketieteestä ja sairauksien parantamisesta. Hänen sanotaan eläneen satavuotiaaksi, ja saaneen kuolemattomuuden hänen fyysisen elämän päätyttyä.


title: Keltainen keisari

text: Legenda kertoo hänen vaimonsa, "Léi Zǔ":n opettaneen kiinalaisille silkin kutomisen taidon silkkiäistoukista, ja hänen historioitsijan, Cāng Jié:n, kehitelleen kiinalaisen merkkijärjestelmän. Legendan mukaan Huangdista tuli hänen heimonsa johtaja. Hänen heimonsa meni sotimaan naapuriheimon kanssa, jonka tunnus oli härkä ja johtaja "Yandi".


title: Keltainen keisari

text: Huangdi voitti sodan ja kukisti Yandin heimon. Heimot liittoutuivat, ja tulivat yhdeksi suuremmaksi heimoksi. Legendan mukaan kiinalainen sivilisaatio sai alkunsa näistä kahdesta heimosta. Huangdin heimoa uhkasi nyt "Chi You"-niminen henkilö, jolla sanotaan olleen maagisia voimia ja 81 veljeä, joilla jokaisella 4 silmää ja 8 kättä, ja joista jokaisella oli erittäin teräviä aseita jokaisessa kädessään.


title: Keltainen keisari

text: Huangdi yhdisti 8 naapuroivan heimon sotilaalliset voimat, ja lähetti armeijansa tapaamaan Chi Youta ja hänen veljiään. Kaksi mahtavaa armeijaa taistelivat neljän päivän ajan ilman selvää voittajaa. Chi You kehitti paksun sumuverhon, joka peitti kaiken auringonvalon. Huangdin armeija joutui kaaoksen valtaan, eikä enää pystynyt löytämään tietä ulos taistelualueelta. Huangdi kehitti monimutkaisen kompassin tapaisen välineen, jonka avulla hän sai armeijansa pois sumusta. Chi You pani sitten alulle myrskyn, jolloin Huangdi kutsui apuun jumalan, joka hönkäisi myrskypilvet pois ja siisti taistelualueen. Huangdi pystyi nyt voittamaan Chi You'n ja hänen heimonsa lopullisesti.


title: Keltainen keisari

text: Huangdi ei ainoastaan pelastanut omaa heimoaan, vaan myös häntä auttavien heimojen jäsenet. Nämä 9 heimoa liittyivät yhteen, ja muodostivat yhden suuren heimon, jonka johtajaksi tuli Huangdi.


title: Keltainen keisari

text: Huangdin sanotaan toimineen johtajana sadan vuoden ajan. Hänellä oli 25 lasta, 14 niistä oli poikia. Niistä neljästätoista pojasta 12 valitsi itselleen sukunimet. Sanotaan myös, että kaikki aatelisperheet Kiinan kolmen ensimmäisen dynastian ajalta: Xia, Shang, ja Zhou olivat peräisin Huangdista.


title: Keltainen keisari

text: Kun Huangdi oli elänyt 100 vuotta, hän sovitteli maallisen mammonansa ministereidensä kesken, ja valmistautui matkalleen taivaisiin. Erään version mukaan lohikäärme laskeutui maahan, ja kuljetti Huangdin pois. Toisen version mukaan hän itse muutti itsensä puoliksi ihmiseksi ja puoliksi lohikäärmeeksi, ja lensi sitten pois.


title: Keltainen keisari

text: Mekaaninen kompassi oli kaksipyöräinen vaunu, jonka keskiosassa oli paalu. Paalun päässä oli pieni ihmishahmo. Vaihteet yhdistivät kaksi rengasta paaluun, joten sillä ei ollut mitään merkitystä mihin suuntaan vaunut käännettiin, nukke osoitti aina tiettyyn ilmansuuntaan, yleensä etelään. Laite ei tarvinnut ollenkaan magnetismia toimiakseen. Laitteen sanotaan olleen yksi monimutkaisimmista esineistä muinaisessa Kiinan historiassa.


title: Keltainen keisari

text: Hänen myös sanotaan keksineen erilaisia kiinalaisia soittimia, ja ensimmäisen version kiinalaisesta kalenterista.


title: Keltainen keisari

text: Huangti on tärkeä hahmo kiinalaisissa uskonnoissa, erityisesti Taolaisuudessa ja Kungfutselaisuudessa. Hänen sanotaan kehittäneen ensimmäiset versiot kiinalaisista taistelulajeista, koska hän oli hyvä lääketieteessä, ja tiesi että taistelulajit ovat hyviä sekä terveydelle, että itsepuolustustaidolle.


title: Multivolipreesens

text: Multivolipreesens () tarkoittaa kristilliseen ehtoollisteologiaan kuuluvaa oppia, jonka mukaan Kristus on läsnä lukuisissa eri paikoissa yhtä aikaa jumalallisen voimansa perusteella (ks. ubikviteetti (teologia)). Opin jakavat mm. roomalaiskatoliset ja luterilaiset.


title: Nono Söderberg

text: Nono Söderberg (oik. Arno Söderberg, s. 8. syyskuuta 1945) on suomalainen itseoppinut muusikko ja pedagogi, pääinstrumenttina sähkökitara. Hän on opiskellut musiikkitiedettä Helsingin yliopistossa. Söderberg on soittanut monissa 1960-luvun suosituissa popyhtyeissä, ja studiomuusikkona hänelle oli 2000-luvun alkuun mennessä kertynyt yli 3 500 levytystä. Hän on toiminut myös teatterimuusikkona ja opettanut sähkökitaran- ja yhtyesoittoa Sibelius-Akatemiassa, Teatterikorkeakoulussa, Oulunkylän pop- ja jazzopistossa, Metropolia-ammattikorkeakoulussa ja Sibelius-lukiossa.


title: Nono Söderberg

text: Ensimmäisen kitaransa Nono Söderberg sai kuusitoistavuotiaana vuonna 1962 lankomieheltään. Se oli huono akustinen kitara, jolla hän soitti vuoden verran, kunnes hankki puoliakustisen Hofner-sähkökitaran. Vuonna 1963 Söderberg alkoi kehitellä Eero Luparin kanssa rautalankasysteemejä, joista kehittyi yhtye The Needles. Söderberg soitti yhtyeessä bassokitaraa. The Needles sai myös levyttää kaksi singleä, joista ensimmäinen oli 5. helmikuuta 1965 purkitettu "”A Dying Man”" ja toinen 3. kesäkuuta 1965 taltioitu "”Where Can She Be”". Molemmat singlet tehtiin Scandialle.


title: Nono Söderberg

text: The Needlesin hajottua Nono Söderberg soitti The Madcaps -nimisessä yhtyeessä, joka teki vuonna 1966 singlen ""Pakoon, pakoon" / "Pihkaa ja paprikaa"". Söderberg ei ollut levytysvaiheessa mukana eikä levyttäneen yhtyeen kokoonpano ole tiedossa, mutta Söderbergin ollessa mukana kokoonpano oli tämä: Tommy Merijuuri (laulu), Jukka Vaasjoki (laulu), Christopher Grönholm (kitara), Nono Söderberg (basso) ja Erkko Kajander (rummut).


title: Nono Söderberg

text: Talven 1966–1967 Söderberg oli basistina The Islandersissa, josta siirtyi lokakuussa 1967 The Boysiin ja sai tällöin ensimmäisen virallisen kitaristinvakanssinsa. Samalla hän opiskeli yliopistossa musiikkitiedettä. Hän on opiskellut myös Liikemiesten kauppaopistossa ja Ateneumin kamerataiteen linjalla, mutta jätti ne opinnot kesken.


title: Nono Söderberg

text: Lokakuussa 1968 Raittisen veljekset lähtivät eri teille ja The Boys pantiin kahtia. Söderberg seurasi Eero Raittista ensimmäiseen Help-yhtyeeseen, jonka kokoonpano vaihtui tammikuussa 1969. Seuraava yhtye Nonon uralla oli Paroni Paakkunaisen lyhytaikainen Utopia, joka teki singlen ""Anne" / "Sister Jo"" loppuvuonna 1969. Yhtyeen kokoonpano oli seuraava: Paroni Paakkunainen (saksofoni), Gugi Kokljuschkin (laulu), Nono Söderberg (kitara), Timo Väkevä (basso) ja Ken McLeod (rummut). Utopian hajottua Söderberg meni armeijaan, minkä jälkeen hän työskenteli pitkään studiomuusikkona ja oli mukana myös Matti Oiling Happy Jazz Bandissa, jonka ensialbumilla on hänen sävellyksensä "3/8 of Nono". Keväällä 1971 Söderberg oli jonkin aikaa Eero Raittisen Groon-yhtyeessä.


title: Nono Söderberg

text: Vuonna 1973 syntyi Ilokaasu, jossa Söderbergin soittokumppaneina olivat The Islandersista eronneet Eero Lupari (kitara) ja Jakke Leivo (basso) sekä Maaritin yhtyeen ex-rumpali Upi Sorvali. Noin vuoden toimineen Ilokaasun saama julkisuus ja huomio jäivät vähäisiksi eikä yhtye ehtinyt edes studioon asti, koska muut hommat alkoivat houkutella liikaa. Lähinnä vain Uudenmaan läänin alueella varsin vähän keikkaillut Ilokaasu hajosi Söderbergin ja Leivon lähdettyä syksyllä 1974 Hectorin yhtyeeseen.


title: Nono Söderberg

text: Nono Söderberg oli mukana Jussi Raittisen eläinasuihin sonnustautuneessa ryhmässä, joka voitti vuoden 1974 Syksyn sävel -kilpailun kansansuosikiksi nousseella kappaleella ”Metsämökin tonttu”.


title: Nono Söderberg

text: Nono Söderberg oli mukana Helsingin yliopiston musiikkitieteellisellä laitoksella rock-kitaransoitosta tehdyssä etnologisessa tutkimuksessa, joka oli laatuaan ensimmäinen Suomessa. Idean isänä oli Philip Donner. Tutkimukseen ryhdyttiin keväällä 1975 ja tavoitteena oli saada tietoa rock-kitaransoitosta, lähinnä soittotekniikasta kuten virityksestä, eri otteista, plektran käytöstä jne. Nono edusti tutkimuksessa esimerkkiä rock-kitaransoittajasta. Valokuvaajana tutkimuksessa toimi Irma Rinne ja äänittäjänä Erkki Pekkilä. Tutkimus jäi kuitenkin hieman kesken Donnerin lähdettyä Tansaniaan tekemään toisenlaista tutkimusta. Keväällä 1976 järjestetyssä etnomusikologian näyttelyssä tutkimuksesta pyöri lyhyt diasarja Töölön musiikkikirjastossa.


title: Nono Söderberg

text: Vuonna 1975 Nono Söderberg soitti yhden albumin tehneessä Unisonossa. Keväällä 1976 ilmestyi sooloalbumi "Nono", jonka tuotti Tommi Liuhala. Levytyskokoonpanossa soittivat Pekka Pöyry (saksofoni ja huilu), Olli Ahvenlahti (kosketinsoittimet), Heikki Virtanen (basso) ja Roope Koistinen (rummut). Musiikki on Söderbergin säveltämää ja sovittamaa instrumentaalista popjazzia, jossa on vaikutteita mm. kotimaisen kitarajazzin kovilta nimiltä Jukka Toloselta ja Rekku Rechardtilta sekä amerikkalaisilta Al DiMeolalta, Bill Connorsilta, John Abercrombielta ja Philip Catherinelta, jota Söderberg itse on pitänyt suosikkinaan. Sävellyksillään hän onnistuu luomaan levystä ehyen, soinnukkaan kokonaisuuden. Levyn tunnelmat vaihtelevat villistä sähköisestä laukasta lyyriseen akustiseen unelmointiin. Levytyksen jälkeen Söderberg kokosi yhtyeen esittämään levytyskappaleita. Mukana olivat Jakke Leivo (basso), Esa Kotilainen (kosketinsoittimet), Reijo (Takku) Ylinen (saksofoni), Esa "Nätsi" Rosvall (lyömäsoittimet) ja ainoana levyllä soittaneena Roope Koistinen (rummut). Ryhmä esiintyi TV:n Iltatähdessä ja radion Popstudiossa, mutta keikkoja ei juuri löytynyt.


title: Nono Söderberg

text: Syksyllä 1976 Nono Söderberg oli Antero Jakoilan, Ilkka Willmanin ja Ronnie Österbergin kanssa säestämässä Malvina Reynoldsia tämän Suomen- ja Ruotsin-kiertueilla. Syksyllä 1976 hän oli perustamassa Ball-yhtyettä, joka 1978 muuttui Boxcariksi. Georg Malmstén -rahastolta Söderberg sai 4 000 markan apurahan sävellystyöhön.


title: Nono Söderberg

text: Keväällä 1977 Nono Söderberg oli mukana alkuperäisessä The Group -kokoonpanossa, mutta erosi siitä syksyllä 1977 musikaalisten erimielisyyksien vuoksi. 1980-luvun alkuun Söderberg lähti oman kokoonpanonsa, Nono Söderberg Group, kanssa. Yhtyeeseen kuuluivat alun perin Eero Raittinen (laulu), Jukka Hakoköngäs (kosketinsoittimet), Kalle Fält (saksofoni ja laulu), Måns Groundstroem (basso) ja Hannu Lemola (rummut). Sittemmin kokoonpanossa tapahtui muutoksia: Raittinen jätti ryhmän, Groundstroemin korvasi Heikki Virtanen ja Lemolan tilalle tuli Upi Sorvali. Kaikki muusikot soittivat myös muissa kokoonpanoissa ja yhtye oli heille lähinnä terapeuttinen muodostelma, jossa heidän ei tarvinnut tehdä kompromisseja. Nono Söderberg Group soitti rockia ja bluesia vahvasti jazzahtavaan tyyliin.


title: Nono Söderberg

text: Vuonna 1986 Nono Söderberg perusti yhdessä Teatterikorkeakouluun opiskelemaan tulleen Markku Musti Mustosen kanssa Kapteeni Nemo -yhtyeen. Yhtyeessä koskettimia soitti Tapio Niemelä, bassoa Kari Peltonen ja Juha Tikka sekä rumpuja Seppo Rauteva. Yhtye julkaisi kaikkiaan kolme levyä ennen hajoamistaan 1989.


title: Nono Söderberg

text: Vuonnas 1982 ilmestyi Nono Söderbergin toinen sooloalbumi "Rare Bird", jolla ovat mukana Hakoköngäs, Virtanen, Sorvali, Laszlo Varga (basso ja syntetisaattori), Pentti Lahti (saksofonit), Esa Kotilainen (urut ja syntetisaattori), Kalle Fält (laulu) ja Marjo-Riitta Kervinen.


title: Nono Söderberg

text: Nono Söderberg on 1990-luvulta lähtien tehnyt comebackeja ja hän käyttää nykyisin kitarana Burns Marqueeta. Hän on myös kiinnostunut kuvataiteesta, vaikka musiikki onkin hänelle ensisijainen todellisuuden vangitsemisen muoto. Nono Söderberg on harrastanut piirtämisen ja maalaamisen lisäksi valokuvaamista, jota hän on opiskellut Helsingin Ateneumissa. Opiskelu jäi kuitenkin kesken musiikkihommien takia. Nono on myös toiminut opettajana Oulunkylän pop/jazz-opistossa ja pop/jazz-musiikkileireillä. Hän jäi eläkkeelle Pop & Jazz Konservatorion opetustoimista syksyllä 2009.


title: Nono Söderberg

text: Vuonna 1994 Söderberg julkaisi rock-kitarismin opaskirjan "Rockroots". Vuonna 1998 hän lahjoitti Helsingin yliopiston kirjastoon arkistoaan, johon sisältyy muun muassa 45 sävellystä 1970–1990-luvuilta, mukaan lukien rockooppera "1892" vuodelta 1986.


title: Selwyn Ward

text: Selwyn Jaydon Ward (s. 13. kesäkuuta 1977 Kokomo, Indiana) on yhdysvaltalainen näyttelijä, joka tunnetaan parhaiten roolistaan TJ Johnsonina televisiosarjoissa "Power Rangers Turbo" ja "Power Rangers in Space".


title: Selwyn Ward

text: Wardin näyttelijäura alkoi vuonna 1997 televisiosarjassa "Power Rangers Turbo", jossa hän tuli Jason David Frankin näyttelemän Punaisen Turbo Rangerin Tommy Oliverin seuraajaksi. Tämän myötä Wardista tuli ensimmäinen tummaihoinen, joka on esittänyt Punaista Rangeria. Sarjan aikana hänellä oli cameorooli elokuvassa "American History X". Wardin näyttelemä hahmo TJ Johnson jatkoi vielä "Power Rangers in Spacessa", mutta tällä kertaa Sinisenä Avaruus Rangerina. Sarjaa esitettiin vuonna 1998, jonka jälkeen Ward vieraili vielä kahdessa jaksossa "ssa" Sinisenä Avaruus Rangerina.


title: Selwyn Ward

text: Power Rangersin jälkeen Ward teki muutamia vierasesiintymisiä televisiosarjoissa ja pieniä rooleja elokuvissa "Moesha", "The Expendables" ja "Passions". Hän palasi vielä Power Rangersin pariin vuonna 2002 "ssa", jossa Ward uusi roolinsa Punaisena Rangerina jaksossa "Forever Red".


title: The Saturdays

text: The Saturdays on vuonna 2007 perustettu irlantilais-brittiläinen popyhtye, johon kuuluu viisi naisjäsentä: Frankie Sandford, Vanessa White, Una Healy, Mollie King ja Rochelle Humes.


title: The Saturdays

text: The Saturdays ponnahti suosioon heti ensimmäisen singlejulkaisun ”If This Is Love” myötä. Pian he julkaisivat ensimmäisen studioalbuminsa "Chasing Lights". Albumin julkaisun jälkeen he aloittivat ensimmäisen kiertueensa nimeltä "The Work Tour". Lokakuussa 2009 ilmestyi yhtyeen toinen albumi "Wordshaker".


title: The Saturdays

text: Vuonna 2010 yhtyeen jäsenistä kuvattiin televisiosarjaa "The Satudays: 24/7". He ovat myös kirjoittaneet kirjan nimeltä "The Saturdays: Our Story".


title: The Saturdays

text: Kolmas albumi "On Your Radar" julkaistiin marraskuussa 2011. Siltä julkaistiin singleinä kappaleet ”Notorious” , ”All Fired Up” ja ”My Heart Takes Over”. Joulukuussa 2011 yhtye aloitti kolmannen kiertueensa "All Fired Up! Live".


title: The Saturdays

text: Syksyllä 2013 yhtye julkaisi neljännen studioalbuminsa "Living for the Weekend", josta julkaistiin singleinä ”30 Days”, ”What About Us”, ”Gentleman” ja ”Disco Love”.


title: Ganander

text: Ganander viittaa seuraaviin henkilöihin:


title: Alavetelin vaakuna

text: Alavetelin kunnanvaakuna on saanut aiheensa Mantovan ristin symboloimasta uskonnollisuudesta ja maataloudesta, johon aurankärki viittaa.


title: Alavetelin vaakuna

text: Vaakunan on suunnitellut Gustaf von Numers, ja se vahvistettiin käyttöön 31. maaliskuuta 1958. Vaakunan selitys on ”punaisessa kentässä Mantovan risti kaateisen aurankärjen yläpuolella; molemmat kultaa”. Vaakuna muuttui epäviralliseksi kotiseutuvaakunaksi Alavetelin liityttyä Kruunupyyhyn 1969.


title: Niemen tehtaat

text: Niemen Tehtaat Oy on Sastamalassa toimiva Suomen vanhin huonekaluvalmistaja. Se on myös Suomen suurimpia ja merkittävimpiä huonekaluvalmistajia. Nykyinen toimitusjohtaja on Panu Niemi.


title: Niemen tehtaat

text: Yrityksellä on Sastamalassa kaksi tehdasta, Vammalassa ja Suodenniemellä. Samaan yritysryhmään kuuluvat nykyisin myös vammalalaiset metallikalusteita valmistava Niemi Steel Ky ja konepaja NH-Koneistus Oy, kuopiolainen Stemma Kaluste Parkkonen sekä moottoripyörävarusteiden verkkokauppa Mosquito Biker Oy. Vietnamissa toimii tytäryhtiö Niemen Tehtaat Vietnam Ltd., jossa valmistetaan sisä- ja ulkokalusteita sekä käydään tradingkauppaa.


title: Niemen tehtaat

text: Yritys on toiminut saman perheen omistuksessa vuodesta 1898, nyt neljännessä polvessa. Toiminnan aloitti torpassaan Wilho Niemi valmistamalla pääasiassa piippuja, nappeja sekä riippumattojen ja verkkokassien puuosia. Pian valikoima laajeni lasten huonekaluihin, kkeinuhevosiin ja keinutuoleihin. Tämän myötä yritys siirtyi 1900-luvun alussa isompiin tiloihin Tyrväänkylään.


title: Niemen tehtaat

text: 1920-luvulla valikoima laajeni lasten leikkikaluihin. Samaan aikaan työntekijöitä oli kuusi. 1930-luvulla yritys siirtyi sähkövoiman ääreen sekä kasvatti valikoimaa ja työntekijämäärää. Sota-aikana lelujen valmistus väheni, mutta pysyi kuitenkin hallitsevassa asemassa 1950-luvulle asti. Silloin pääpaino siirtyi huonekaluihin. Valikoimiin tulivat nyttemmin klassikoiksi muodostuneet Niemen pinnasänky ja syöttötuoli.


title: Niemen tehtaat

text: 1960- ja 1970-luku olivat kasvun ja uudistumisen aikaa. Silloin siirryttiin levymaateriaaleihin, panostettiin muotoiluun, uudistettiin konekantaa, rationalisoitiin toimintoja ja tuotiin markkinoille uusia tuotteita. 1981 mainetta niittivät Lahden asuntomessutalossa esillä ollut uutuussarja Arnica sekä Vuoden Huonekaluksi valittu Linea-eteiskalustesarja.


title: Niemen tehtaat

text: 1986 yritys osti Suodenniemeltä sahan, jonka ympärille rakennettiin nykyinen kokopuukalusteita valmistava tehdas. Vammalan tehdas keskittyi pääasiassa levykalusteisiin. 1990-luvulla lisääntyi yrityksen vienti ja samalla pyrittiin vastaamaan kotimaassa lisääntyvän tuonnin aiheuttamaan haasteeseen.


title: Niemen tehtaat

text: Nykyään yrityksen tuotannosta vientiin menee noin kolmannes. Merkittäviä kohdemaita ovat Ruotsi, Venäjä ja Baltian maat.


title: Niemen tehtaat

text: Yrityksen kotisivut: http://www.niementehtaat.fi/niementehtaat/yleisesittely.tmpl


title: Elektro (GOMS)

text:
Elektro eli GOMS on perhe venäläisiä geostationaarisen kiertoradan sääsatelliitteja.
Elektro eli GOMS () on kolmiakselistabiloitu sääsatelliitti. Sillä on kolmikanavainen kuvaava radiometri. Se mittaa myös kiertoradan sätelytasoa. Se on Venäjän Planeta-C-sääsatelliittijärjestelmän avaruussegmentti. Satelliitin suunniteltu toiminta-aika oli vain kolme vuotta eli se oli testisatelliitti.


title: Elektro (GOMS)

text: Elektro-satelliitin kehitys vuosina 1983-1987 oli hidasta, ohjelmistokehitys oli hidasta ja henkilöstömenetykset suuria. Elektro 1 laukaistiin 31. lokakuuta 1994 Baikonurista Proton-kantoraketilla. Radallaan satelliitti tai sen mittalaitteet eivät toimineet. Ohjelma keskeytettiin ja syyn sai VNIIEMin johto.


title: Elektro (GOMS)

text: 20. tammikuuta 2011 laukaistiin Elektro-perheen satelliittiversio Elektro-L1. Satelliitti painaa 1700 kg. Satelliitin suunniteltu toiminta-aika on kymmenen vuotta. Sen valmisti Lavotškin ja se perustuu Navigator-satelliittirunkoon.


title: Elektro (GOMS)

text: Satelliitin mittalaitteiden kuvauspikselin koko on 1 km näkyvän valon aallonpituudella ja 4 km infrapuna-alueella. Koko pallonpuolisko muvataan 30 minuutissa.


title: Elektro (GOMS)

text: Satelliitti kuljettaa myös Cospas-Sarsat GEOSAR SAR-transponderin.


title: Täytyy uskaltaa

text: Täytyy uskaltaa on Kristiina Halkolan vuonna 1971 julkaistu studoalbumi. Albumin julkaisi Love Records.


title: Täytyy uskaltaa

text: Albumi sisältää muun muassa Kaj Chydeniuksen säveltämiä lauluja. Albumin kappaleita ovat muun muassa "Pajupilli", "Ei puolikasta" ja "Jos rakastat", joista jälkimmäinen on Halkolan uran tunnetuimpia musiikkikappaleita.


title: Täytyy uskaltaa

text: Vuonna 1996 levy uudelleenjulkaistiin Love Records -levymerkillä CD-levynä, joka sisälsi alkuperäisen albumin kappaleiden lisäksi 15 lisäkappaletta, jotka on levytetty vuosina 1967–1973. Vuonna 2014 Svart Records uudelleenjulkaisi levyn vinyylimuodossa.


title: Lana Clarkson

text: Lana Jean Clarkson (5. huhtikuuta 1962 – 3. helmikuuta 2003) oli yhdysvaltalainen näyttelijä ja valokuvamalli.


title: Lana Clarkson

text: Lana Clarkson syntyi Long Beachillä Los Angelesin piirikunnassa Kaliforniassa Donna ja James M. Clarksonille. Hän kasvoi Napa Valleyn rinteillä Kaliforniassa. Lanalla oli veli, Jesse J. Clarkson, ja sisar Fawn. Asuessaan Pohjois-Kaliforniassa hän kävi Cloverdale High Schoolia ja Pacific Union College Preparatory Schoolia. Joulukautena 1978 Clarksonin perhe muutti isän kuoleman jälkeen takaisin Los Angelesin piirikuntaan ja Lana haki työtä esiintyjänä ja valokuvamallina.


title: Lana Clarkson

text: Clarkson sai 1980-luvun alussa pieniä osia elokuvissa ja televisiossa. Vuonna 1982 hän suoritti ensiesiintymisensä valkokankaalla avustavassa roolissa Amy Heckerlingin kasvukomediassa "Kuumat kinkut" ("Fast Times at Ridgemont High") tiedeopettaja Mr. Vargasin (Vincent Schiavelli) puolisona. Elokuva oli hänen ensimmäinen puheroolinsa.


title: Lana Clarkson

text: Clarksonin tunnetuimmat elokuvat ovat luultavasti Roger Cormanin tuottamia. Clarkson esiintyi ensimmäisen kerran Cormanin tuotannossa vuoden 1983 fantasiaelokuvassa "Deathstalker", jossa hän esitti naispuolista taistelijaa ja Richard Hillin näyttelemän elokuvan päähenkilön rakkauden kohdetta. Corman kohdisti elokuvansa nuorille miehille sekoittaen toimintaa ja vähäpukeisia naisia. Tämä sopi Clarksonille, sillä hänelle ei tuottanut vaikeuksia esiintyä osittain alasti elokuvissaan. Lisäetuja olivat Clarksonin atleettinen keho, taito näytellä lavastetuissa taistelukohtauksissa ja lähes 180 cm pituus, jonka vuoksi hän kykeni olemaan vakuuttava naispuolisena toimintasankarina. Yhdistettynä hänen vaaleaverikön ulkonäköönsä tämä teki hänestä elokuvan läpimurtonäyttelijän. "Deathstalkerissa" esiintymisen myötä Clarksonille tarjottiin päärooli Cormanin seuraavassa elokuvassa "Barbarian Queen". Tätä roolia Corman on kuvannut "alkuperäiseksi Xenaksi", sillä elokuva esitteli miekkaa heiluttavan voimakkaan naispuolisen toimintasankarin roolin. Elokuva nousi kulttiasemaan, osittain johtuen elokuvan kohtauksesta, jossa Clarkson on ilkeän kuninkaan kuulusteltavana sidottuna yläosattomissa piinapenkkiin.


title: Lana Clarkson

text: Vuonna 1987 Clarkson esiintyi John Landisin tieteiskomediassa "Amazon Women on the Moon". Sen jälkeen hän esiintyi Roger Cormanin "Barbarian Queenin" jatko-osassa ""; elokuvan juoni ja roolihahmot eivät liittyneet mitenkään edeltävään osaan. Meksikossa kuvatussa elokuvassa esiintyi mutapainia harrastavia amatsoneja ja taikasauvoja. Edeltävän elokuvan tavoin Clarksonin roolihahmoa kidutettiin jälleen lähes alastomana. Elokuva julkaistiin suoraan videolle. Vaikka videon myynti oli pientä, niin Corman teki silti voittoa.


title: Lana Clarkson

text: Clarksonin työ tieteiselokuvien b-elokuvissa teki hänestä kulttihahmon ja sarjakuvakirjojen harrastajien kokoontumisten suosikin.


title: Lana Clarkson

text: Clarkson esiintyi myös lukemattomissa muissa b-elokuvissa ja television tietoiskuissa ja mainoksissa muun muassa Mercedes-Benzille, Kmartille, Nikelle, Mattelille ja Anheuser-Buschille. Hän esiintyi myös televisiosarjoissa "Night Court", "Silk Stalkings", "Riptide", "Three's Company", "Ritari Ässä" ja "Wings", sekä vierailevana näyttelijänä roiston roolissa Roger Cormanin elokuvan "Black Scorpion" televisiosovituksessa vuonna 2001, josta tuli hänen viimeinen roolinsa.


title: Lana Clarkson

text: Kolmenkymmenen vuoden iän lähestyessä Clarksonin ura alkoi hiipua. Näyttelijän työ ei enää turvannut toimeentuloa ja Clarkson alkoi etsiä korvaavia tulonlähteitä. Hän ryhtyi myymään oman internetsivustonsa kautta allekirjoituksellaan varustettuja elokuviensa DVD-levyjä ja keskusteli faniensa kanssa omalla keskustelupalstallaan.


title: Lana Clarkson

text: Asuttuaan Kalifornian Venicessä jo useita vuosia Clarkson kirjoitti, tuotti ja ohjasi uransa esittelyvideon "Lana Unleashed" vuonna 2001. Turvatakseen toimeentulonsa hän meni tammikuussa 2003 osapäivätöihin musiikkiravintolaketju House of Bluesiin West Hollywoodissa.


title: Lana Clarkson

text: 2. helmikuuta 2003 Clarkson tapasi musiikkituottaja Phil Spectorin West Hollywoodin House of Bluesissa työskennellessään siellä emäntänä. Clarksonin työvuoron loputtua Spector kutsui hänet kotiinsa drinkille. Pian keskiyön jälkeen he lähtivät House of Bluesista Spectorin limusiinilla tämän kotiin Alhambraan, Kaliforniaan.


title: Lana Clarkson

text: Aamun varhaisina tunteina 3. helmikuuta Clarkson löydettiin kuolleena ampumahaava suussaan Spectorin "Pyrenees Castle" -kartanon eteisaulasta. Hänet julistettiin kuolleeksi kello 6.25 aamulla. Alhambran poliisiosastoon soitettiin kello 5.02 aamulla ja Spector pidätettiin murhaepäiltynä. Myöhemmin päivällä hänet vapautettiin yhden miljoonan dollarin takuita vastaan. Spector väitti virallisesti Clarksonin tehneen vahingossa itsemurhan. Spectorin autonkuljettajan ja hovimestarin Adriano DeSousan mukaan tämä oli kuitenkin ennen poliisin saapumista tunnustanut tappaneensa juuri jonkun. Los Angelesin piirikunnan oikeuslääkäri Tri. Luis Pena suoritti Clarksonin ruumiinavauksen ja totesi kuoleman henkirikokseksi. 20. marraskuuta 2003 Phil Spectoria syytettiin Lana Clarksonin murhasta.


title: Lana Clarkson

text: Clarksonin hautajaiset pidettiin kaikessa hiljaisuudessa 19. helmikuuta 2003 Los Angelesissa. Hänen tuhkansa sijoitettiin Hollywood Forever -hautausmaalle Hollywoodiin.


title: Lana Clarkson

text: 13. huhtikuuta 2009 – kuusi vuotta Clarksonin kuoleman ja kahden oikeudenkäynnin jälkeen – Spector tuomittiin murhasta. 29. toukokuuta julistettiin elinkautinen tuomio toisen asteen murhasta, josta on mahdollisuus vapautua ehdonalaiseen aikaisintaan 19 vuoden kuluttua.